JANGAN TAKUT DENGAN RAFIZI, BELIAU BUKAN ANCAMAN KEPADA ANWAR

Entah dirasuk jembalang apa, ada segelintir pihak yang rapat dengan Anwar Ibrahim dilihat telah terseleweng pemikiran mereka sehingga melihat keputusan Rafizi Ramli bertanding jawatan Timbalan Presiden setelah dua tahun bercuti sebagai ancaman kepada Presiden PKR itu.
Dengan itu, meskipun Rafizi secara realitinya sedang berlawan dengan Saifuddin Nasution Ismail yang memang adat bertanding cuba mengalahkannya, bekas Ahli Parlimen Pandan itu juga sebenarnya turut sama cuba dikalahkan oleh “inner circle” Anwar sendiri.
Melalui pelbagai maklumat yang diterima, mereka dikesan memang tidak selesa jika Rafizi akhirnya berjaya memenangi jawatan nombor dua dalam PKR itu.
Sejak awal lagi, ada kalangan mereka itu mencadangkan agar lebih baik Rafizi bertanding jawatan Naib Presiden saja dan memberi laluan percuma kepada Saifuddin menduduki kerusi Timbalan Presiden, meski hakikatnya beliau telah bertanding jawatan Timbalan Presiden PKR menentang Azmin Ali pada pemilihan 2018 yang lalu.
Takkan dah pernah ambil STPM, nak disuruh ambil SPM pula?
Apabila Rafizi kemudiannya mengesahkan beliau bertanding jawatan Timbalan Presiden dan mula menggerakkan kempennya, ada kelompok tersebut dengan yakin mengatakan “Rafizi akan kalah” kepada Saifuddin.
Hari ini, melihat bagaimana kempen-kempen dan jamuan hari raya diadakan yang menampakkan ia seperti kebetulan yang disengajakan, kesungguhan untuk memastikan kekalahan Rafizi bukan lagi rahsia yang boleh diteka dalam gelap semata-mata.
Ia tidak saja boleh dilihat dengan nyata dan menjadi perbualan dalam PKR sendiri, malah tidak kurang yang kecewa dengan perkembangan yang berlaku itu.
Soalnya kenapa Rafizi begitu ditakuti dan benarkah beliau merupakan ancaman kepada Anwar?
Pertamanya, haruslah disedari bahawa kembalinya Rafizi dalam dunia politik dan bertanding jawatan Timbalan Presiden PKR telah berjaya meniupkan angin segar dalam parti itu yang agak lesu sejak tahun-tahun kebelakangan ini.
Bukan saja ramai ahli PKR yang tambah bersemangat, bahkan masyarakat umum yang kebetulan ditemui juga teruja dengan kembalinya beliau itu.
Maka itu, kembalinya Rafizi bukan saja seharusnya diraikan, malah patut disokong kerana ia jelas memberi nilai tambah dan semangat kebangkitan kepada masa depan PKR dan PH, lebih penting turut sama mencerahkan lagi peluang Anwar menuju singsahsana Seri Perdana.
Tepuk dada dan tanya selera, adakah Saifuddin Nasution memiliki ciri-ciri seperti itu?
Sejak Langkah Sheraton atas kapasitinya sebagai Setiausaha Agung yang mana beliau juga dilihat orang paling kanan kepada Anwar, apakah angin segar dan nilai tambah yang berjaya ditiupnya?
Atau adakah mereka yang rapat dengan Anwar itu lebih selesa beliau tidak dapat menjadi Perdana Menteri asalkan tidak tergugat memegang jawatan Presiden PKR sehingga mati?
Keduanya, tidaklah susah untuk kita memikirkan dari segi rasional bahawa Rafizi sama sekali bukan ancaman kepada Anwar kerana bersamanya ada Nurul Izzah, anak Presiden PKR itu sendiri yang mengelola Ayuh Malaysia bagi memastikan ada sinar lebih cerah untuk memenangi PRU15 akan datang.
Tentulah mustahil Nurul Izzah sanggup memilih untuk bersama Rafizi jika tujuannya untuk mengenepikan bapanya sendiri yang merupakan obor reformasi dan tonggak kebangkitan politik pembangkang yang tiada tandingnya di negara ini.
Lebih daripada itu, Rafizi juga tidak pernah menolak Anwar sebagai calon Perdana Menteri bagi PH untuk PRU15 akan datang ini.
Jadi, melalui lorong mana Rafizi begitu ditakuti dan dianggap mengancam Anwar?
Kesediaannya bertanding jawatan nombor dua dalam PKR bersama Nurul Izzah melalui Ayuh Malaysianya hanyalah untuk menawarkan pilihan pelapis untuk masa depan buat PKR memandangkan Anwar sendiri sudah berusia 75 tahun ketika ini.
Dalam hal ini, walaupun Anwar masih boleh diletakkan sebagai calon Perdana Menteri untuk PRU15, tetapi tentulah tidak munasabah jika namanya terus dicalonkan lagi untu jawatan tersebut dalam PRU16 nanti.
Anwar hanya boleh dikekalkan lagi sebagai calon Perdana Menteri bagi PRU16 jika beliau berjaya menduduki kerusi Perdana Menteri melalui PRU15.
Persoalan yang harus dicari jawapan ialah mampukah Anwar jadi Perdana Menteri dalam PRU15 akan datang ini jika Saifuddin Nasution dan pasukannya yang akan memenangi pertandingan nanti?
– ShahbudinHusin 08/05/2022.

0

0

votes
Article Rating
Kongsikan artikel ini


TALAM DUA MUKA DAN TAK SETIA, DUA HUJAH PRESIDEN UMNO TOLAK BERBAIK SEMULA DENGAN PAS

Presiden Umno Ahmad Zahid Hamidi menyifatkan pandangan PAS yang masih menganggap konsep penyatuan ummah digagaskan parti itu dan Umno di bawah payung Muafakat Nasional (MN) adalah formula terbaik bagi menghadapi pilihan raya umum ke-15 (PRU15), sebagai ‘talam dua muka’.
“Itu pandangan PAS… daripada awal itulah pendirian kita tetapi mereka sudah memperlihatkan sikap talam dua muka.
“Kita tidak mengambil kira bahawa soal kononnya politik matang sebagai organisasi apatah lagi pertubuhan politik yang siang cakap lain dan malam berubah bercakap lain pula apatah lagi esoknya.
“Kita mahu rakan yang setia dan kesetiaan itu bukan hanya kata-kata tetapi dari segi tindakan dan juga keputusan yang dilakukan,” katanya menurut laporan Berita Harian.
Beliau berkata demikian ketika ditemui pada Majlis Sambutan Hari Raya Aidilfitri di Kompleks Umno Bagan Datuk, di sini, hari ini.
Zahid berkata, Umno tidak mahu sahabat yang tidak mempunyai pendirian tetap dalam setiap tindakan dan keputusan yang dilakukan.
Semalam media melaporkan, Setiausaha Agung PAS, Takiyuddin Hassan menegaskan pemahaman PAS berdasarkan Piagam MN dan penyatuan ummah bukan hanya terhad kepada parti tertentu saja, sebaliknya dalam piagam itu jelas menyatakan MN boleh disertai mana-mana parti politik, badan bukan kerajaan (NGO) atau individu yang mempunyai matlamat sama iaitu ke arah penyatuan ummah.
Beliau dilaporkan berkata, disebabkan itu PAS masih lagi menyeru supaya penyatuan ummah membabitkan semua pihak terutama parti Melayu Islam, parti Bumiputera dan parti bukan Melayu yang tidak ekstrem sebagaimana yang disebut oleh Presiden PAS, Abdul Hadi Awang.
Mengulas lanjut, Zahid berkata, strategi menghadapi PRU15 secara solo adalah yang sebaiknya selepas cubaan dan peluang yang diberikan tidak dimanfaatkan dengan baik.
“Saya fikir itulah (bergerak secara solo) yang sebaiknya sebab kita sudah mencuba beberapa kali untuk memberikan ruangan yang secukupnya bagi mereka untuk terus mempersetujukan apa juga perkara yang terkandung dalam piagam penyatuan ummah.
“Tetapi, sikap mereka tidak begitu maka eloklah kalau kita lupakan saja hasrat yang dinyatakan oleh mereka itu,” katanya.
Mengenai status kerjasama Umno dan PAS setakat ini, jika terdapat dua dasar kerjasama yang berlainan iaitu di negeri dan persekutuan, Zahid berkata, perkara itu perlu menghormati keputusan yang sudah dibuat oleh parti masing-masing.
“Saya fikir elok kita hormat keputusan yang sudah dibuat oleh Majlis Kerja Tertinggi dan kita juga menghormati keputusan yang Majlis Syura PAS dan Jawatankuasa PAS Pusat, eloklah kita saling menghormati keputusan parti masing-masing,” katanya.
Sementara itu, ditanya mengenai Umno Terengganu tidak akan bekerjasama dengan PAS pada PRU15 dan akan meletakkan calon bertanding di 32 kerusi DUN serta lapan kerusi Parlimen, Zahid berkata, beliau menghormati keputusan yang dibuat oleh Umno negeri itu.
Sumber
–
https://www.freemalaysiatoday.com/category/bahasa/tempatan/2022/05/07/pas-talam-dua-muka-siang-cakap-lain-malam-berubah-cakap-lain-kata-zahid/

0

0

votes
Article Rating
Kongsikan artikel ini


LANTIK SEGERA SULAIMAN SEBAGAI PENGERUSI UMNO MELAKA

Seperti tahun ini tiba-tiba diumumkan hari raya, secara tiba-tiba juga kerajaan negeri Melaka ternampak mula bergelora.
Walaupun ia setakat ini hanya bersifat khabar angin dengan ada yang menafikan dan ada yang mengesahkan, selalunya spekulasi beginilah yang akhirnya menjadi berita yang benar-benar menjadi kenyataan.
Gelora di Melaka ini berpunca tidak lain kerana Ketua Menteri, Sulaiman Md Ali dikatakan sedang dipaksa untuk meletak jawatan kerana ada pemimpin lain bercita-cita mahukan jawatan tersebut.
Jika kita masih ingat, walaupun BN menang cemerlang melebihi dua pertiga dalam PRN Melaka pada November lalu, tetapi majlis angkat sumpah Sulaiman sebagai Ketua Menteri Melaka diadakan pada jam 2 pagi.
Ketika itu, Ab Rauf Yusoh yang merupakan Pengerusi Badan Perhubungan UMNO Melaka, tidak hadir dalam majlis angkat sumpah berkenaan.
Pemangku Ketua UMNO Bahagian Alor Gajah, Rospandi Leman berkata, beliau tidak menafikan ada paksaan pihak tertentu supaya Sulaiman menandatangani surat pengundurannya.
“Yup, yes (ya). Awak pun tahu ler siapa (dalang),” katanya lagi.
Beliau bagaimanapun enggan mendedahkan secara terbuka siapa dalang yang dimaksudkannya itu.
Beberapa Ketua UMNO Bahagian yang lain pula berkata, mereka tetap berpegang kepada janji dan persetujuan sebelum ini bahawa Sulaiman akan memegang jawatan Ketua Menteri sehingga habis penggalnya.
Semalam, Timbalan Pengerusi Badan Perhubungan UMNO Melaka, Ali Mohamad yang juga Ketua UMNO Bahagian Tangga Batu dilaporkan berkata, lima Ketua UMNO bahagian di negeri itu sebulat suara mempertahankan Sulaiman sebagai ketua menteri sehingga habis penggal sebagaimana dijanjikan dalam manifesto PRN Melaka.
Apa sebenarnya masalah di Melaka itu dan bagaimana mengatasinya?
Memang diketahui ada orang bercita-cita mahu mengambil alih jawatan yang dipegang Sulaiman, tetapi masalah itu akan terus berbangkit selagi wujud keadaan dua nakhoda dalam satu kapal di negeri tersebut.
Sementara Ketua Menteri Melaka dipegang oleh Sulaiman, sebaliknya jawatan Pengerusi Badan Perhubungan UMNO Melaka sekarang oleh Ab Rauf yang sekarang merupakan Exco kerajaan negeri di bawah pentadbiran Sulaiman.
Keadaan ini memang nampak tempang dan tidak baik, malah boleh mencetuskan gelora bila-bila masa kerana masing-masing ada ego sebagai ketua dalam portfolio yang berbeza.
Bagi menanganinya, UMNO tidak ada pilihan lain melainkan harus segera melantik Sulaiman sebagai Pengerusi Badan Perhubungan UMNO Melaka bagi menggantikan Ab Rauf.
Ab Rauf tidak sesuai lagi dikekalkan mengetuai UMNO kerana beliau hanya Exco dan jawatan Ketua Menteri sudah dipegang oleh Sulaiman.
Semasa jadi pembangkang sebelum ini dan kerajaan negeri ditadbir parti lain, ketika itu bolehlah diterima kedudukan Ab Rauf mengetuai UMNO negeri Melaka.
Ia kini sudah berbeza apabila UMNO telah jadi kerajaan dan perubahan atau rombakan perlu dilakukan bukan saja untuk keharmonian, tetapi juga sesuai dengan konsep parti menguasai kerajaan.
Sebelum ini, di mana-mana negeri yang UMNO berkuasa, itulah yang menjadi amalannya dan ia terbukti dapat memberi keharmonian serta kedamaian.
Presiden UMNO, Ahmad Zahid Hamidi tidak harus berlengah lagi untuk melakukan rombakan dan mesti melihat masalah ini sebagai keutamaan yang perlu dilakukannya.
Selain Melaka, di Johor juga berlaku masalah satu kapal dua nakhoda di mana Onn Hafiz Ghazi sebagai Menteri Besar, namun jawatan Pengerusi Badan Perhubungan UMNO Johor masih kekal lagi dipegang oleh Hasni Mohamad, Menteri Besar sebelum ini.
Sebagaimana di Melaka perlu dilakukan perubahan, di Johor juga tidak terkecuali sebagai persediaan awal untuk memastikan tiada sebarang kocakan yang mungkin boleh bertukar gelora pada bila-bila masa.
– ShahbudinHusin 09/05/2022..

0

0

votes
Article Rating
Kongsikan artikel ini


MENGENANG REVOLUSI DEMOKRASI EMPAT TAHUN LALU

Pada hari ini, Isnin 09 Mei 2022 genaplah empat tahun telah berlalu Revolusi Demokrasi berlaku di Malaysia.
Ketika itu lanskap politik Malaysia mengalami perubahan radikal tanpa tumpah darah. Ia berlaku melalui kuasa rakyat yang diterjemah di peti undi.
Empat tahun lalu, rakyat ingin melihat Kerajaan Barisan Nasional (BN) tumbang di Putrajaya. Hal itu berlaku.
Rakyat ingin melihat Kerajaan BN tumbang di mana-mana. Itu juga berlaku. Dari utara, bermula di Kedah, Pulau Pinang, Perak, Selangor, Negeri Sembilan, Melaka dan Johor, Kerajaan-Kerajaan BN tumbang. Kerajaan BN di Sabah juga kalah. Kerajaan Negeri Sarawak pula keluar dari BN. Hanya Pahang dan Perlis sahaja dikuasai BN. Manakala Trengganu dan Kelantan dimenangi semula oleh PAS.
Keazaman rakyat di seluruh negara jelas inginkan perubahan. Di banyak kawasan Parlimen BN tumbang tersungkur termasuk di Puncak Borneo dan di Lubuk Antu, kedua-duanya di Sarawak.
Begitu kuat kesan Revolusi Demokrasi. Ia seperti ombak besar yang memukul pantai.Rakyat menyambut kemenangan Pilihanraya Umum ke-14 pada 09 Mei 2018 bagaikan mengecapi suatu kemerdekaan nasional dari belenggu kuasa kukubesi yang mencengkam selama ini. Terasa lega dan kesyukuran di sana sini.Satu kemenangan “Peoples Power”.
Pada Pilihanraya Umum ke-14 yang lalu, rakyat ingin melihat, jika BN tumbang maka Anwar Ibrahim akan dibebaskan dari penjara. Harapan itu juga menjadi kenyataan.
Sebuah kerajaan baru terbentuk menggantikan BN. Kerajaan Pakatan Harapan (PH) menjadi kenyataan.
Selama 61 tahun sejak Merdeka, BN menjadi pemerintah Kerajaan Persekutuan. Ia boleh dikalahkan. Perubahan boleh dilakukan. Satu sejarah baru terukir. Tidak ada sesuatu yang mustahil.
Revolusi demokrasi juga bererti revolusi sosial. Rakyat dapat melihat bekas Perdana Menteri Najib Razak ditangkap; Menteri dan Timbalan Menteri ditangkap; Pengerusi Felda ditangkap; Pengerusi Tabung Haji ditangkap, First Lady isteri bekas Perdana Menteri juga ditangkap.
Mereka disoalsiasat, diheret ke Mahkamah dan didakwa mengikut lunas undang-undang. Satu kemenangan prinsip kedaulatan undang-undang dan keluhuran Perlembagaan Persekutuan.
Walaupun Revolusi Demokrasi ini hanya dapat bertahan selama 22 bulan sahaja akibat Langkah Sheraton yang mengkhianati mandat rakyat tetapi peristiwa kebangkitan rakyat di peti undi itu tidak dapat dipadam dalam sejarah tanahair. Juga tidak dapat dihakis dari himpunan memori rakyat.
Empat tahun telah berlalu dan kini Pilihanraya Umum ke-15 akan tiba tidak lama lagi.
Persoalannya adakah Revolusi Demokrasi dipeti undi akan berlaku sekali lagi?
Jawapan saya positif. Ya, ia akan berlaku.
Kenapa?
Kerana perjuangan menentang golongan serakah kleptokrasi yang mencuri dan merompak wang rakyat dan wang negara masih belum selesai. Masih belum berakhir.
Golongan Kleptokrasi ini sama ada di dalam selimut ataupun di luar selimut perlu “ditelanjangi” dan diheret ke mahkamah untuk dihakimi.
Keajaiban mungkin berlaku lagi. Dengan izin Allah, InsyaAllah rakyat Malaysia yang patriotik akan bangkit menyelamatkan negara ini.
Gelombang revolusi demokrasi rakyat akan berulang sekali lagi di peti-peti undi dalam PRU-15 nanti.
Tetapi fenomena itu tidak boleh terjadi begitu sahaja dengan sendiri. Maka tugas kita semualah yang cintakan tanahair ini untuk berusaha bagi menjadikan harapan tersebut satu kenyataan.
Hassan Abdul Karim
Ahli Parlimen Pasir Gudang
09 Mei 2022

0

0

votes
Article Rating
Kongsikan artikel ini


ARAHAN NAJIB SUATU BENTUK UGUTAN – SAKSI 1MDB

Rakan kongsi urusan KPMG Malaysia Datuk Johan Idris menyifatkan arahan Datuk Seri Najib Razak kepada firma audit itu supaya melengkapkan dan menandatangani auditnya terhadap penyata kewangan 1Malaysia Development Berhad (1MDB) bagi 2013 dalam tempoh dua minggu, sebagai satu bentuk ugutan.
Beliau berkata demikian ketika pemeriksaan semula ketua pasukan pendakwaan Datuk Seri Gopal Sri Ram pada perbicaraan bekas perdana menteri itu berhubung dakwaan penyelewengan RM2.3 bilion dana 1MDB di Mahkamah Tinggi hari ini.
Saksi pendakwaan ke-14 itu ditanya mengenai mesyuarat pada malam 15 Dis 2013 di kediaman Najib di Jalan Langgak Duta, di sini.
Sri Ram:

Anda diminta mengesahkan bahawa minit mesyuarat tidak menunjukkan terdapat sebarang tekanan yang dikenakan oleh tertuduh, Najib, terhadap anda pada mesyuarat ini. Anda berada di sana, ada tekanan?
Johan:

Saya katakan (sebagai) ugutan… Ugutan kepada kami untuk membuat kesimpulan dan menandatangani penyata audit 31 Mac 2013.
Sri Ram:

Daripada siapa? Johan menjawab, Najib.
Pada peringkat ini, peguam Wan Aizuddin Wan Mohammed membantah jawapan saksi itu kerana perkataan ‘ugutan’ tidak pernah ditimbulkan oleh saksi dalam mana-mana jawapannya.
Bagaimanapun, Hakim Datuk Collin Lawrence Sequerah meminta pembelaan mengemukakan hujahan.
Sebelum ini, mahkamah diberitahu bahawa KPMG masih belum menandatangani audit untuk penyata kewangan 1MDB bagi tahun kewangan berakhir 31 Mac 2013, kerana 1MDB masih belum memberikan maklumat yang diminta KPMG sejak April 2013.
Berdasarkan minit mesyuarat yang Johan sendiri menaipnya, beliau menyatakan bahawa Najib telah meminta KPMG menandatangani audit itu selewat-lewatnya pada 31 Dis 2013.
Najib, 68, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.
Perbicaraan bersambung.
 – Bernama

0

0

votes
Article Rating
Kongsikan artikel ini


BILA SMS TAK DIBALAS, SAYA RASA NAJIB TERLIBAT SESUATU YANG TAK KENA, KATA BEKAS PENGERUSI 1MDB

Bekas Pengerusi 1Malaysia Development Berhad (1MDB) Tan Sri Mohd Bakke Salleh memberitahu Mahkamah Tinggi di Kuala Lumpur bahawa beliau merasakan Datuk Seri Najib Tun Razak terlibat dalam salah laku kewangan syarikat itu dan ada yang tidak kena berlaku dalam syarikat.
Mohd Bakke, 68, berkata perkara itu menjadi antara sebab utama beliau memutuskan untuk meletak jawatan pengerusi serta ahli lembaga pengarah (BOD) 1MBD pada 2009.
Saksi pendakwaan ke-15 itu berkata sebelum menyerahkan surat peletakan jawatan, beliau telah menghantar SMS (khidmat pesanan ringkas) kepada bekas perdana menteri itu memaklumkan beberapa perkara yang diarahkan oleh BOD kepada pengurusan 1MDB tetapi tidak dipatuhi.
“Namun, saya tidak menerima sebarang maklum balas daripada Najib. Tidak terlintas di fikiran saya untuk melaporkan kepada mana-mana pihak berkuasa berkaitan salah laku kewangan pengurusan 1MDB kerana saya mengandaikan bahawa saya telah pun berbuat demikian melalui SMS yang dihantar kepada Najib
“Saya berharap Najib akan mengambil tindakan sewajarnya terhadap pengurusan 1MDB jika beliau mendapati sebarang salah laku di pihak mereka.
“Memandangkan kebimbangan saya itu tidak mendapat perhatian Datuk Seri Najib kerana beliau tidak membalas SMS saya, saya merasakan beliau terlibat dan sesuatu yang tidak kena berlaku tanpa pengetahuan saya.
“Ini antara sebab utama saya memutuskan untuk meletak jawatan,” kata Mohd Bakke ketika membaca kenyataan saksinya semasa perbicaraan Najib dalam kes penyelewengan RM2.3 bilion daripada dana 1MDB.
Semasa pemeriksaan utama oleh ketua pasukan pendakwaan Datuk Seri Gopal Sri Ram, saksi itu berkata beliau mendapati luar biasa apabila Najib tidak membalas SMSnya kerana tertuduh biasanya membalas mesejnya dan juga bukan kali pertama beliau menghantar mesej kepada bekas perdana menteri tersebut.
Mohd Bakke berkata beliau meletak jawatan pada Oktober 2009 sebagai tanda protes dan tidak mahu terlibat dalam sebarang perbincangan dan keputusan lanjut berhubung 1MDB.
Beliau berkata beliau memutuskan untuk tidak menyerahkan surat peletakan jawatannya secara peribadi kepada Najib tetapi mengarahkan setiausahanya menghantar surat itu ke pejabat perdana menteri.
“Saya buat demikian kerana jika saya menghantar sendiri, beliau mungkin akan meyakinkan saya untuk kekal. Saya tidak mengumumkan peletakan jawatan saya pada masa itu untuk menjaga reputasi Najib,” katanya.
Saksi itu berkata isu yang membawa kepada peletakan jawatannya termasuk pemindahan US$1 bilion tanpa kelulusan lembaga pengarah, kegagalan menjalankan penilaian ke atas usaha sama PetroSaudi International Ltd (PSI), kegagalan melantik penilai bebas untuk mendapatkan maklumat yang tepat dan boleh dipercayai mengenai nilai aset syarikat usaha sama dan kegagalan dalam pelantikan tiga orang wakil dalam syarikat usaha sama.
Najib, 68, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.
Perbicaraan di hadapan hakim Datuk Collin Lawrence Sequerah bersambung esok.
 – Bernama
.
Sumber –
https://m.malaysiakini.com/news/620643

0

0

votes
Article Rating
Kongsikan artikel ini


TIADA JAMBATAN DIBAKAR DALAM PERSAINGAN RAFIZI – SAIFUDDIN

BIDUK LALU KIAMBANG BERTAUT – Peribahasa Pemilihan Parti Keadilan Rakyat 2022.
Di dalam Kamus Dewan terbitan tahun 1970, biduk adalah perahu untuk menangkap ikan atau mengangkut barang di sungai.
Manakala peribahasa, “biduk lalu kiambang bertaut” bermaksud lebih baik jangan dicampuri perselisihan orang yang bersanak saudara kerana akhirnya mereka akan berbaik balik.
Maka begitulah relevannya peribahasa ini dengan proses pemilihan Parti Keadilan yang sedang berlangsung sekarang.
Proses pemilihan pimpinan Parti Keadilan yang mesti diadakan setiap tiga (3) tahun sekali di bawah Fasal 47.3 Perlembagaan Parti Keadilan bolehlah dianggap sebagai “biduk”. Manakala “kiambang” adalah tumbuhan yang hidup terapung di permukaan air sungai adalah diibaratkan sebagai lebih sejuta anggota Parti Keadilan di seluruh negara.
Pemilihan kepimpinan Parti Keadilan ini menarik minat masyarakat di Malaysia sekarang ini. Ia tidak menghairankan atas banyak sebab. Pertama, Parti Keadilan adalah parti pelbagai kaum dan pelbagai agama. Kedua, Parti Keadilan dipimpin oleh Anwar Ibrahim, Pengerusi Pakatan Harapan (PH) dan juga Ketua Pembangkang Parlimen Malaysia dan sebab Ketiga, Parti Keadilan mempunyai anggota yang ramai, melebihi sejuta orang dan satu-satunya parti politik Malaysia yang mempunyai cabang atau bahagian di semua 222 buah kawasan Parlimen di seluruh Malaysia.
Tegasnya Parti Keadilan adalah parti berstatus nasional, bukannya parti yang bersifat wilayah.
Ada pihak berasa bimbang pemilihan Parti Keadilan sekarang ini akan menimbulkan perpecahan. Kebimbangan itu agak berlebih-lebihan sebenarnya. Jawatan Presiden telah dimenangi oleh Anwar Ibrahim tanpa bertanding.
Ertinya kedudukan Anwar tidak dicabar di dalam pemilihan kali ini.Ini adalah kali kedua Anwar menang tidak bertanding dalam pemilihan sebagai Presiden Parti Keadilan. Kali pertama dalam pemilihan tahun 2018. Anwar bukan sahaja Presiden parti tetapi beliau juga adalah penyatu yang menyatukan seluruh anggota parti selama ini.
Tetapi tidak dinafikan, pertandingan yang agak sengit adalah di peringkat jawatan Timbalan Presiden dan Naib Presiden.
Pertandingan antara Saifudin Nasustion dengan Rafizi Ramli tidak akan memecahkan Parti Keadilan. Pertentangan antara Saifudin dengan Rafizi tidak melibatkan pertentangan ideologi. Ia hanya sekadar perbezaan strategi iaitu berkisar pada persoalan bagaimana Parti Keadilan patut lakukan untuk menghadapi Pilihanraya Umum ke-15.
Siapapun yang menang jawatan Timbalan Presiden, ia akan membantu Anwar Ibrahim sebagai Presiden dan akan menguatkan Parti Keadilan itu sendiri. Anwar sebagai seorang Presiden dan seorang demokrat akan menerima siapa jua yang dipilih oleh anggota parti untuk menjadi Timbalan Presiden.
Juga menarik perhatian masyarakat umum bahawa terdapat 17 orang calon yang menawarkan diri bertanding bagi jawatan Naib Presiden untuk empat (4) kerusi Naib Presiden yang diperuntukkan dalam Majlis Pimpinan Pusat Parti Keadilan.
Pemilihan kepimpinan Keadilan pada tahun 2022 ini memberi kesan yang amat positif. Sekarang masyarakat umum di seluruh negara dapat melihat siapa-siapa tokoh selain Anwar dalam Parti Keadilan. Siapa-siapa pemimpin pelapis.Siapa berada di lapis kedua. Siapa-siapa berada di lapis ketiga hiraki kepimpinan Keadilan.
Pertandingan di peringkat Wanita Keadilan dan Angkatan Muda Keadilan (AMK) juga hebat dan sengit. Ini membuktikan Parti Keadilan tidak kurang bakat kepimpinan.Beribu orang anggota Parti Keadilan di seluruh negara sekarang sedang menawarkan diri untuk bertanding pelbagai jawatan di dalam parti, dari kepimpinan di Majlis Pimpinan Pusat sehinggalah ke peringkat akar umbi di peringkat Jawatankuasa Cabang.
Jika Parti Keadilan dianggap sebagai satu organisma, maka ia adalah organisma yang hidup subur, bergerak dan membiak aktif.
Parti Keadilan sekarang muncul lebih yakin dan berani berbanding Umno dalam menghadapi pemilihan parti masing-masing. Di kala Presiden Umno, Ahmad Zahid Hamidi berhempas pulas untuk mengatur strategi supaya pemilihan Umno diadakan selepas Pilihanraya Umum ke-15, tetapi Presiden Keadilan, Anwar Ibrahim tidak bimbang akan kedudukannya dicabar dan tidak bimbang akan perpecahan parti sekalipun pemilihan parti dilakukan sebelum PRU-15.
Dalam hal ini Anwar muncul bukan sahaja sebagai seorang demokrat yang percaya pada mandat anggota, tetapi mencerminkan idealisme refomasi yang diperjuangkannya selama ini.
Anwar mungkin faham dan menyedari peribahasa Melayu iaitu “biduk lalu, kiambang bertaut”. Selepas proses pemilihan ini saf kepimpinan Parti Keadilan akan lebih kompak dan bersatu. Sebagai pemimpin suatu jemaah, Anwar tidak boleh gagal untuk mempastikan semua kiambang di permukaan sungai itu agar bertaut semula.
Persaingan antara Saifudin dan Rafizi tidaklah kelihatan tegang dan sengit sehingga dilihat seperti “berkerat rotan” ataupun “menang jadi arang, kalah jadi abu”. Pertentangan antara Saifudin dan Rafizi kali ini berbeza sifatnya jika dibandingkan pertandingan antara Azmin Ali dan Rafizi Ramli empat tahun lalu, pada 2018.
Rafizi dan Saifudin kelihatan membawa pendekatan “gentlemen” dalam persaingan antara mereka berdua. Penyokong masing-masing yang mungkin “lebih sudu dari kuah”. Kedua-dua tokoh ini, Saifudin dan Rafizi kenal hati budi masing-masing.
Lalu mereka mendekati pertandingan merebut jawatan Timbalan Presiden itu dengan pendekatan “air dicencang tidak akan putus”, bukannya pendekatan “berkerat rotan, berpatah arang”.
Tidak ada “jambatan sesiapa dibakar” angkara pemilihan Parti Keadilan kali ini. Pemilihan kepimpinan yang sedang berlangsung sekarang ini adalah persaingan persahabatan dalam satu keluarga besar Keadilan yang kedua-dua tokoh ini, Saifuddin Nasustion dan Rafizi Ramli ada saham besar dalam membangunkan Parti Keadilan sehingga kuat dan berpengaruh seperti sekarang ini.
Hassan Abdul Karim
Ahli Parlimen Pasir Gudang.

0

0

votes
Article Rating
Kongsikan artikel ini


YANG PASTI, PEMILIHAN UMNO SEKARANG PALING TAK SESUAI UNTUK DIRI TOK MAT SENDIRI…

Berkatalah Timbalan Presiden UMNO, Mohamad Hasan bahawa sekarang adalah masa yang paling sesuai untuk mengadakan PRU15, bukan pemilihan parti.
Kata beliau, sekiranya diadakan pemilihan UMNO ketika ini, ia akan berlaku perpecahan dan perebutan kuasa.
“Kita tidak mahu parti berpecah-pecah dan berlaku perebutan kuasa kalau diadakan pemilihan sebelum PRU.
“Bayangkan selepas buat pemilihan, ramai pemuda cukup umur kalah di peringkat cawangan.
“Kita akan kelam-kabut dan tidak ada masa siapkan jentera. Ini satu keadaan membunuh diri,” tambahnya lagi.
Ehh…ehh…betul ke tu?
Walaupun beliau menyebut kenyataannya ini bukan bertujuan menekan Ismail Sabri Yaakob agar segera membubarkan Parlimen, tetapi adalah mudah difahami ia merupakan peringatan secara tidak langsung daripadanya sebagai Timbalan Presiden kepada Perdana Menteri yang hanya merupakan Naib Presiden UMNO.
Ternampak bahawa Mohamad atau Tok Mat cuba mengingatkan Ismail Sabri tentang usul PAU2021 pada Mac lalu yang menyetujui PRU15 hendaklah diadakan terlebih dahulu sebelum pemilihan UMNO.
Untuk makluman Tok Mat, sama ada sekarang paling sesuai diadakan PRU atau tidak, ia sebenarnya bukanlah hujah yang terlalu kukuh.
Ini kerana sementara banyak parti lain sedia dan tidak takut mengadakan pemilihan parti sebelum atau menjelang PRU, UMNO pada 2018, walaupun mendahulukan PRU14 ketika itylu sebagaimana kelaziman yang diamalkan sejak sekian lama, tetapi BN tetap kalah dan kecundang juga akhirnya.
Bermakna, menangguhkan pemilihan parti bukan jaminan tunggal UMNO pasti akan menang PRU.
Yang pasti, mengadakan pemilihan UMNO sekarang atau sebelum PRU15 memang paling tak sesuai untuk Tok Mat sendiri.
Dengan tanpa jawatan dalam kerajaan dan ramai pesaingnya pula duduk sebagai menteri, jika pemilihan diadakan terlebih dahulu sebelum PRU, ia tentu saja akan menjadi keadaan terpaling sukar bagi Tok Mat untuk mempertahankan jawatannya.
Bila sudah gagal mempertahankan jawatan, biasanya peluang untuk bertanding dalam PRU15 selepas itu pun jadi bertambah sukar lagi.
Untuk selamat dan mudah mendapat tempat sebagai calon, maka mestilah diusahakan agar PRU15 diadakan terlebih dahulu sebelum pemilihan parti atau ketika masih ada jawatan dalam parti.
Iyalah…takkan Timbalan Presiden tak diberi kerusi untuk bertanding?
Apa pun, dengan kenyataan ini bolehlah diucapkan syabas kepada Tok Mat kerana nampaknya tidak berselindung lagi dalam memikirkan kepentingan diri dan kerusi buat dirinya sendiri.
– ShahbudinHusin 11/05/2022.

0

0

votes
Article Rating
Kongsikan artikel ini


PERLUKAH LAGI RAFIZI DIPROMOSI SETIAP HARI?

Walaupun debat Berani Semuka antara Rafizi Ramli dengan Saifuddin Nasution Ismail bukan bertujuan mencari siapa pemenang antara keduanya, tetapi tanpa keraguan lagi, dari segi kemampuan melontarkan hujah dan menyerlahkan keyakinan terhadap kemampuan diri sebagai pemimpin, bekas Ahli Parlimen Pandan itu jelas tampak di hadapan.
Begitu pun, oleh kerana saya tidak mahu dianggap terus menerus mempromosi Rafizi setiap hari sebagaimana ucapan Saifuddin Nasution mengenai saya beberapa hari lalu, maka saya telah menghubungi lebih 20 orang rakan untuk mengetahui apa pandangan atau kesimpulan mereka berkenaan debat tersebut.
Mereka yang dihubungi ada daripada PKR, UMNO dan Bersatu, bekas Ahli Parlimen, aktivis politik yang aktif di media sosial serta pemerhati biasa yang sentiasa mengikuti perkembangan semasa.
Juga tidak terkecuali saya turut meminta pandangan dua anak saudara saya, seorang yang telah bekerja tidak sampai setahun setelah tamat pengajian, manakala seorang lagi masih bergelar siswa di mana kedua-dua mereka ini amat berminat dengan perkembangan dunia politik.
https://shahbudindotcom.net/wp-content/uploads/2022/05/dd5ef63c-ebff-4f3f-9321-4e363d672463.mp4
Kesimpulan daripada semua pandangan yang diperolehi itu ialah Rafizi bukan saja dilihat berjaya menampilkan beliau seorang pemimpin yang ada idea untuk rakyat dan negara melalui debat itu, malah turut berjaya memperlihatkan sikapnya yang agresif, tangkas dan ingin melawan itu lebih sesuai mendampingi Anwar Ibrahim bagi memantapkan lagi PKR mendepani PRU15 akan datang.
Keyakinan beliau dengan sikap terus melawan dan memperjuangkan isu-isu rakyat itu mampu menjadikan PH sebagai blok yang memenangi kerusi terbanyak dalam PRU15 nanti, ini sekaligus dianggap sebagai berita gembira serta gambaran cerah kepada laluan masa depan Anwar sendiri.
Berbanding berunding dan mencari khemah kecil atau besar yang belum tentu memberi apa-apa jaminan, bahkan mungkin menyulitkan lagi kesepakatan, melawan dan terus melawan hingga menang juga lebih sesuai dengan jiwa perjuangan PKR yang berslogankan ungkapan lawan tetap lawan dan lawan sampai menang.
Selepas itu, kalau mahu dan perlu berunding, maka berundinglah untuk membentuk kerajaan.
Tambahan lagi, jika sudah berjaya memperolehi kerusi Parlimen terbanyak misalnya, urusan berunding tentu saja lebih mudah untuk dilakukan berbanding berunding dalam kesamaran kedudukan.
Semua mereka yang saya hubungi itu memberi kredit kepada Rafizi atas penampilannya yang memperlihatkan beliau seorang pemimpin yang sarat dengan idea, tenang serta relaks dan mereka tidak ragu-ragu memilih beliau mempunyai kelebihan untuk memenangi jawatan Timbalan Presiden PKR berbanding Saifuddin yang dalam debat semalam terlihat ada keserabutan dalam wajahnya.
Kata seorang daripada mereka yang dihubungi, jika debat itu menjadi ukuran dan boleh mempengaruhi ahli-ahli PKR yang bakal mengundi, tidak syak lagi Rafizi adalah pilihan tunggal yang wajib dimenangkan bagi jawatan Timbalan Presiden.
Pilihan selainnya, ujar beliau, hanya menampakkan jalan kabur dan terus berliku-liku, tidak saja untuk PKR dan PH, tetapi juga untuk Anwar.
Lebih daripada itu, dua anak saudara saya yang menonton debat semalam juga berhasrat untuk menyertai PKR dengan segera selepas ini jika gandingan Anwar – Rafizi dalam parti itu benar-benar menjadi kenyataan.
Lihatlah…baru melalui penampilan debat saja pun Rafizi sudah berjaya memberi banyak harapan, bayangkan jika selepas beliau menang kerusi Timbalan Presiden?
Perlukah lagi Rafizi dipromosi setiap hari selepas ini?
– ShahbudinHusin 12/05/2022.

0

0

votes
Article Rating
Kongsikan artikel ini


SELAIN KETINGGALAN BERBANDING ANWAR, BANYAK HUJAH NAJIB JUGA JADI PERSENDAAN NETIZEN

Walaupun debat perdana antara Anwar Ibrahim dengan Najib Razak malam tadi telah berakhir sebelum jam 11 malam tadi, tetapi perdebatan di media sosial mengenainya masih lagi berlarutan sehingga ke awal pagi.
Paling teruk diperdebatkan ialah hujah yang dilontarkan Najib untuk menyelesaikan masalah yang dihadapi Sapura Energy.
Sementara beliau menyatakan penyelesaian yang dicadangkannya tidak melibatkan duit rakyat, tetapi beliau mencadangkan agar Petronas mengambil alih Sapura Energy.
https://shahbudindotcom.net/wp-content/uploads/2022/05/86fbde16-e26b-4ef3-b15f-469b35aa4d5e.mp4
Selain Anwar sendiri mempersoalkan bahawa Petronas itu milik siapa jika bukan milik kerajaan yang bermakna ia milik rakyat, rata-rata netizen turut menempelak Najib dengan hujahnya itu.
Jika Petronas bukan milik rakyat, apakah ia kepunyaan Jin atau Ahmad Albab? demikian banyak persendaan yang banyak ditanyakan oleh netizen kepada Najib.
Penyelesaian kedua yang dicadangkan Najib untuk menyelamatkan Sapura Energy ialah dengan bank-bank harus memberi pinjaman yang dijamin oleh kerajaan.
Sekali lagi Najib dipersoalkan melalui cadangannya itu kerana jika kerajaan yang dijadikan penjamin dan apabila Sapura Energy gagal membayar pinjaman itu akhirnya, maka sudah tentu kerajaan yang akan menanggungnya.
https://shahbudindotcom.net/wp-content/uploads/2022/05/6d769711-2c21-4ff7-8b1f-93295fb5718c.mp4
Kalau kerajaan yang akhirnya kena menanggung beban pinjaman itu, tidakkah ia bermakna duit rakyat juga yang menjadi pertaruhannya?
Ternampak kerana terlalu ghairah ingin menyelamatkan syarikat itu, Najib seolah-olah terlupa kepada hakikat bahawa duit rakyat itu ada pelbagai bentuk serta cabangnya.
Sama ada duit Petronas yang sahih-sahih merupakan duit rakyat, mempertaruhkan kerajaan sebagai penjamin juga bererti merisikokan duit rakyat untuk terbang melayang begitu saja.
Dalam hal ini, Anwar lebih jujur dan praktikal di mana selain tidak menolak keperluan membantu syarikat yang bermasalah yang memerlukan bantuan, tetapi mahukan forensik audit dilakukan terlebih dahulu untuk mengenal pasti punca masalah dan kepincangan serta mungkin ada jenayah yang berlaku, tambahan lagi kerugian Sapura Energy telah dibangkitkan sejak 2016 lagi.
Bantuan, bagi Anwar bukan tidak boleh diberikan, tetapi ia mestilah dengan cara yang betul dan tidak mengulangi banyak siri “bail out” yang gagal sebelum ini.
https://shahbudindotcom.net/wp-content/uploads/2022/05/32a38949-f84d-4b58-8b77-5f51ccacf363.mp4
Turut menjadi persendaan netizen ialah hujah Najib berkaitan “cash is king” di mana kali ini beliau mentafsirkan “king” itu adalah rakyat.
Ternampak jika dulu Najib menganggap wang tunai adalah raja, kini setelah ditolak rakyat dan hilang kuasa, baginya raja atau king yang sebenar ialah rakyat.
Dipersendakan lagi tanggapan itu oleh netizen bahawa patutlah berbilion-bilion direlakan masuk ke dalam akaun peribadinya.
Tidak terkecuali dipertikaikan apabila Najib bercakap tentang membesarkan kek ekonomi untuk diagih-agihkan kepada rakyat.
Anwar dalam hujah balasnya menyindir – kalau ada kek, jangan kita makan seorang.
Lepas itu, tambah beliau, siapa yang akan menentukan pembahagian kek tersebut dilakukan dengan benar-benar adil.
Jika kilasan yang dibalas Anwar berkaitan Petronas kepunyaan siapa dan kalau ada kek, jangan kita makan seorang telah berjaya memerahkan muka Najib, cubaan beliau mengasak Ketua Pembangkang tentang skandal forex sekali lagi membuatkan wajah bekas Perdana Menteri itu berbelang-belang kemerahan.
Menurut Anwar, beliau tiada masalah jika kes forex mahu dibuka semula, malah kalau esok Perdana Menteri, Ismail Sabri Yaakob boleh bercakap dengan Peguam Negara agar membuka semula siasatannya, beliau juga amat mengalu-alukannya.
https://shahbudindotcom.net/wp-content/uploads/2022/05/2338893b-3ba0-4e22-bdae-9a94b3f0ae2b.mp4
“Ini beza saya dengan Najib, saya tidak mahu mana-mana kes yang melibatkan ahli politik menggunakan jentera politik untuk menutup kes mereka atau menggunakan jentera kerajaan untuk menekan orang lain.
“Jangan guna alasan kes tutup atau pendakwaan terpilih, apa yang menghalang Peguam Negara sekarang daripada membuka semula kes itu?
“Tiada masalah sama sekali kerana Perdana Menteri sekarang daripada UMNO, buat mesyuarat MT dan arahkanlah,” tambah Anwar yang paparan kamera kemudian memperlihatkan Najib termenung dengan jawapan tersebut.
Oleh kerana barangkali ini merupakan pengalaman pertama Najib berdebat, tambahan lagi lawannya ialah Anwar yang memang diketahui berdebat atau berpidato adalah “makanannya”, banyak lagi beliau dilihat agak ketinggalan dan berjaya dimatikan hujahnya.
Jika diulang tonton sekali lagi, semua itu boleh dilihat dengan ketara sekali.
Apa pun, debat malam tadi telah berjaya memeriahkan dunia politik negara dengan lebih banyak lagi siri perdebatan lain melibatkan tokoh-tokoh lain harus terus diadakan daripada semasa ke semasa.
– ShahbudinHusin 13/05/2022.

0

0

votes
Article Rating
Kongsikan artikel ini


CASH BUKAN LAGI KING, INIKAH BAHANA KERANA HILANG KUASA?

Yang difahami sebelum ini mengenai “cash is king” yang dibudayakan oleh Najib Razak, ia bererti dengan adanya banyak wang, seseorang itu akan hidup atau boleh berlagak seumpama raja.
Raja, di mana-mana dunia sekali pun, baik dulu atau sekarang, memang diketahui tidak ada yang tidak kaya.
Kalau raja, kecuali Rajagogal atau Raja Lingam, semua mereka mesti kaya dan tinggal di istana.
Ertinya bagi orang biasa, kalau mahu jadi macam raja, maka ia mesti memiliki banyak wang.
Dalam erti yang lain, lagi banyak wang, lagi besar gaya serta lagak raja seseorang itu.
Dalam konteks pemimpin, mereka yang ada banyak wang dan sedia memberi kepada penyokongnya, maka ia akan sentiasa dianggap seperti raja.
Untuk seseorang pemimpin itu terus disokong, kadang-kadang bukan khidmat, kerja atau idea yang diutama, tetapi sebanyak mana wang yang sanggup diagih-agihkan.
Selagi ia sedia menabur banyak wang, selagi itulah sokongan diperolehinya.
Kerana itu, ungkapan “cash is king” dalam kaitannya antara pemimpin dengan rakyat tidaklah sukar difahami, bahkan mudah diterima maksudnya.
Hanya dengan memberi tunai, maka akan kekallah pemimpin itu atau setidak-tidaknya sentiasa disanjung oleh penyokongnya.
Tetapi, setelah bertahun-tahun membawa budaya “cash is king” atau wang tunai itu raja, Najib tiba-tiba memberi tafsiran baru mengenai makna sebenar “king”.
Kata Najib, dalam debat dengan Anwar Ibrahim Khamis lalu, “king” itu sebenarnya bermaksud rakyat.
Makna kata, kalau dulu wang tunai itu adalah raja, sekarang ia sudah bertukar menjadi wang tunai itu rakyat.
Menerusi tafsiran baru itu, ada banyak wang bermakna tidak lagi menjadikan seseorang itu raja, sebaliknya jadi rakyat saja.
Apa istimewanya ada banyak wang jika tidak boleh berlagak seperti raja?
Habis, apa yang boleh menjadikan seseorang itu raja?
Perlukah juga sekarang makna “king”di dalam kamus ditukar daripada raja kepada rakyat?
Kenapa tiba-tiba Najib menukar makna “king”?
Inikah bahana paling besar kesan hilang kuasa yang memerlukan forensik dilakukan terhadap bekas Perdana Menteri itu?
Adakah setelah hilang kuasa, meskipun banyak menabur wang, maklumlah hanya beliau satu-satu pemimpin di negara ini yang diketahui ada berbilion ringgit dalam akaun bank peribadi, maka baru Najib sedar bahawa wang tunai bukan lagi raja?
Kalau “king” juga bukan lagi bererti raja, tapi sudah bertukar erti kepada rakyat, maka raja yang sebenar yang bertakhta di istana kita nak panggil apa?
– ShahbudinHusin 14/05/2022.

0

0

votes
Article Rating
Kongsikan artikel ini


DEBAT HANYA MEMUDARKAN LAGI LALUAN NAJIB UNTUK CITA2 KEMBALI BERKUASA

Walau tidak pernah diungkapkan dengan kata-kata, mereka yang faham politik tentu sedar bahawa Najib Razak memang bercita-cita ingin kembali lagi sebagai Perdana Menteri.
Meski tampak mustahil untuk beliau memintas Ismail Sabri Yaakob yang telah dinamakan sebagai calon Perdana Menteri bagi BN menghadapi PRU15 akan datang, tambahan lagi berderet kes mahkamah melibatkan dirinya masih belum selesai di sebalik pendengaran rayuan akhir berkaitan SRC International ditetapkan 15 Ogos depan, paling mungkin fokus Najib memburu impiannya itu ialah pada PRU16.
Keaktifan Najib menonjolkan diri, disertai dengan ruang yang sentiasa dibuka oleh Presiden UMNO, Ahmad Zahid Hamidi terhadap belas Perdana Menteri itu, adalah mudah difahami ia tidak lain merupakan laluan untuk beliau kembali ke puncak kuasa.
Jika Tun Mahathir Mohamad berjaya menjadi Perdana Menteri sebanyak dua kali melalui parti yang berbeza, Najib pastinya mahu mencipta sejarah yang sama, tetapi tidak lari daripada UMNO.
Antara sebab Najib setuju berdebat dengan Anwar ialah untuk menunjukkan dirinya masih relevan, meski beliau tidak pernah berada di mana-mana pentas debat sebelum ini, malah ketika menjadi Perdana Menteri dulu tidak segan-segan mengatakan berdebat bukanlah budaya di negara kita.
Dengan menunjukkan dirinya kini berani berdebat, Najib sebenarnya hanya ingin memperlihatkan beliau kini memiliki kebolehan yang pelbagai serta masih mampu memimpin negara.
Lantaran itu, sebaik habis berdebat dan ketika berjumpa penyokongnya di PWTC, Najib terus bercakap mengenai PRU15 dan keperluan UMNO mesti menang dalam pilihan raya tersebut.
Menjangkakan kesnya juga akan mudah selesai atau boleh diselesaikan jika UMNO menang PRU15, sasaran Najib untuk dirinya ialah PRU16 akan datang.
Tetapi, jika Najib merasakan debatnya dengan Anwar itu berjaya meletakkannya terus relevan, di samping melonjakkan lagi kerelevannya, ia barangkali suatu pertimbangan yang tidak tepat.
Selain dikira tidak begitu berjaya berbanding Anwar kerana beberapa hujahnya dipatahkan oleh Ketua Pembangkang, seterusnya menjadi persendaan berterusan di media sosial, penampilan Najib dalam debat itu juga menyerlahkan ketakutan rakyat berkenaan gaya kepimpinannya.
Dengan mengemukakan idea agar Petronas ditampilkan untuk menyelamat Sapura Energy, Najib terlihat mempunyai kecenderungan yang ketara untuk menjarah dana hasil minyak negara untuk suntikan bailout bagi menyelamatkan syarikat-syarikat tertentu.
Kalau ketika PH berkuasa dulu beliau menempelak perkara itu, sekarang ternampak keinginannya langsung tidak berbeza.
Najib, melalui debat itu turut lebih menampakkan dirinya, jika kembali berkuasa, langsung tidak berbeza dengan eranya yang gagal sebelum ini sehingga menyebabkan UMNO dan BN ditolak rakyat pada 2018 lalu.
Kecenderungan mengamalkan cash is king dan membesarkan kek dengan tujuan pengagihan terus dikawal melalui elit kuasa memperlihatkan bakal tiada perubahan kepada negara ini melalui kemunculannya buat kali kedua nanti.
Rakyat yang boleh berfikir tidak mungkin membenarkan negara ini dibawa berundur ke belakang sekali lagi melalui cara yang sebegitu.
Harapan Najib untuk kembali berkuasa melalui penampilan debatnya dengan Anwar bukan saja tidak terserlah, malah memudarkan lagi laluan perjalanannya itu.
Sebaliknya, debat itu kekal menampilkan aura serta kelebihan Anwar yang jauh lebih relevan berbanding Najib.
– ShahbudinHusin 14/05/2022.

0

0

votes
Article Rating
Kongsikan artikel ini


PINDA PERLEMBAGAAN UMNO – ELAK PERPECAHAN ATAU ZAHID HAMIDI TAKUT HILANG JAWATAN?

Hari ini UMNO akan mengadakan Perhimpunan Agung Khas atau EGM bagi tujuan meminda perlembagaannya iaitu pemilihan parti hanya akan diadakan enam bulan selepas PRU dilangsungkan.
Dengan pindaan itu, ia bukan saja bermaksud pemilihan UMNO yang sepatutnya diadakan tahun ini akan dianjakkan sehingga PRU15 diadakan terlebih dahulu, bahkan juga terpakai sehingga ke hari kiamat.
Ini adalah sejarah baru bagi UMNO kerana nampaknya peruntukan dalam perlembagaan sedia ada yang membenarkan pemilihan ditangguhkan selama 18 bulan tidak cukup melegakan buat Presiden UMNO, Ahmad Zahid Hamidi dan sesetengah pemimpin dalam parti itu melindungi jawatan mereka.
Lalu, kini ditambah pula peruntukan dalam perlembagaannya bahawa pemilihan hanya akan diadalan selepas enam bulan PRU dilangsungkan.
Menurut Zahid Hamidi, langkah meminda perlembagaan itu adalah untuk mengelakkan perpecahan dalaman berlaku dalam UMNO.
“Langkah itu akan memastikan kestabilan parti menjelang PRU15 akan datang.
“Ini merupakan satu lagi langkah dan usaha keterhadapan untuk memperkasakan UMNO dalam berdepan dengan cabaran mendatang.
“Pindaan itu kelak bakal meletakkan UMNO dalam keadaan paling kemas, tersusun dan berdaya setiap kali memasuki gelanggang PRU,” tegasnya lagi.
Bolehkah ahli-ahli UMNO yang waras percaya sepenuhnya kata-kata Zahid HamIdi itu?
Benarkah pindaan itu untuk mengelakkan perpecahan atau sebenarnya untuk mengelakkan beliau daripada hilang jawatan?
Tidak cukup lagikah dengan peruntukan 18 bulan menangguhkan pemilihan yang sedia ada dalam perlembagaan?
Kenapa Presiden UMNO terdahulu cukup selesa dengan peruntukan sedia ada itu dan tidak pernah mahu menambah tempohnya dengan membuat pindaan baharu?
Dalam hal ini, tidak diragui lagi Zahid Hamidi sebenarnya tidak cukup berjiwa besar dan sedia menghadapi pemilihan UMNO, meski dalam keadaan dirinya sedang berdepan hampir 100 pertuduhan di mahkamah.
Sepatutnya, dengan beban kes mahkamah yang sedang dihadapinya sekarang ini, beliau bukan saja wajar berundur, malah sangat patut memberi laluan mudah kepada Ismail Sabri yang kini merupakan Perdana Menteri untuk mengambil alih jawatannya itu.
PRU15 akan datang ini tidak sepatutnya lagi beliau terlibat, jauh sekali mahu terus mencatur calon-calon dan membenarkan dirinya sendiri bertanding lagi.
Bukankah selama ini selalu kita dengar hampir semua pemimpin UMNO, termasuk Zahid Hamidi mengeluarkan kata-kata kononnya mereka sentiasa mengutamakan parti melebihi kepentingan sendiri?
Mengutamakan parti apa namanya kalau sentiasa mahu berselindung di sebalik jawatan dan melindungi jawatan dengan pelbagai cara tanpa henti-henti?
– ShahbudinHusin 15/05/2022.

0

0

votes
Article Rating
Kongsikan artikel ini


SURAT RAFIZI KEPADA JPP TENTANG KELEMAHAN PEMILIHAN PKR

15 Mei 2022
Dr. Zaliha Mustafa
Pengerusi
Jawatankuasa Pemilihan Parti (JPP)
Parti Keadilan Rakyat
A-1-09 Merchant Square
Jalan Tropicana Selatan 1
47410 Petaling Jaya.
KELEMAHAN SISTEM PENGUNDIAN YANG PERLU DIPERBAIKI SEGERA
Setelah proses pengundian secara fizikal berlangsung untuk enam buah negeri (Kelantan, Terengganu, Kedah, Johor, Wilayah Persekutuan dan Pahang), beberapa kelemahan ketara telah berlaku yang membawa risiko menjejaskan integriti keputusan pemilihan kali ini.
Sementara saya cukup faham bahawa kelemahan-kelemahan ini berpunca dari keputusan pimpinan parti yang berkeras untuk menjalankan pemilihan sedangkan tempoh masa yang diberikan kepada JPP tidak mencukupi, tanggungjawab itu kini perlu digalas oleh JPP untuk menyelesaikan semua masalah-masalah ini.
Saya senaraikan semua masalah yang di kumpul dari pelbagai bantahan rasmi yang telah pun dikemukakan kepada JPP di Lampiran A untuk diteliti dan diambil tindakan dengan segera.
Sebagai seorang usahawan tech yang memperkenalkan beberapa produk dan aplikasi teknologi di Malaysia dan rantau Asia Tenggara, saya faham bahawa masa yang diberikan kepada JPP (sekitar 2-3 bulan) adalah tidak mencukupi untuk membangunkan dan menguji aplikasi pengundian ADIL dengan sepenuhnya. Aplikasi undian fizikal dan atas talian ADIL sewajarnya diuji dengan jumlah pengguna yang jauh lebih besar berbanding keadaan sekarang yang mana sistem dipakai (deployed) tanpa diuji secara menyeluruh.
Tambahan lagi, daftar keanggotaan yang bermasalah dan mempunyai banyak data yang bertindih atau tidak lengkap akan menyebabkan mana-mana sistem yang dibangunkan akan bermasalah kerana apabila satu nombor kad pengenalan dimasukkan, sistem tidak dapat memanggil data yang tepat kerana terkeliru dengan data yang bertindih/tidak lengkap.
Walaupun saya faham masalah ini diwariskan oleh ibu pejabat kepada JPP, masalah itu ditanggung oleh JPP sepenuhnya.
Saya mohon supaya JPP membawa perkara ini kepada Presiden, Dato’ Seri Anwar Ibrahim supaya satu keputusan yang adil kepada semua anggota diambil. Saya mengambil pendirian sepanjang kempen pemilihan ini, adalah profesional untuk tidak mengambil bahagian dalam apa-apa keputusan parti yang boleh mempengaruhi kempen pemilihan kerana itu tidak adil kepada calon-calon lain. Oleh itu, jalan yang adil dan profesional ialah membuat aduan rasmi kepada JPP untuk diputuskan memandangkan JPP diberikan mandat mengikut Perlembagaan menjadi badan bebas untuk mengendalikan pemilihan.
Saya memohon supaya JPP mempertimbangkan menangguhkan pengundian fizikal bagi negeri berbaki untuk memastikan semua sistem adalah hampir sempurna dan telah diuji sepenuhnya untuk mengelakkan pembatalan, penangguhan dan kekecohan yang menyusahkan anggota biasa.
Yang beramanah untuk bersuara
RAFIZI RAMLI
Calon Timbalan Presiden
Salinan Kepada:
Dato’ Seri Anwar Ibrahim
Presiden
LAMPIRAN A
Berikut adalah masalah-masalah yang telah dilaporkan di kebanyakan pusat mengundi sejak hari Jumaat (13 Mei 2022) yang lepas:
1. Pengundi tidak diberikan sebarang slip (sama ada kod QR dan seumpamanya) yang menghadkan agar mereka mengundi sekali. Pengawas JPP hanya menyemak maklumat keanggotaan, selepas itu pengundi dibenarkan masuk tanpa pemantauan. Sistem undian ADIL membenarkan sesiapa untuk memasukkan nombor kad pengenalan dan mengundi seberapa banyak kali. Keadaan ini dirakamkan dalam satu video yang berlaku di Cabang Tanah Merah dan bukti ini telah dihantar kepada JPP.
2. Kelemahan sistem ini membuka kepada risiko penipuan apabila seorang pengundi boleh membawa satu senarai anggota dengan nombor kad pengenalan dan mengundi berkali-kali bagi pihak pengundi lain.
3. Apatah lagi apabila jumlah pengawas tidak mencukupi dan pengundi yang berniat jahat boleh bolos dan mengundi berkali-kali.
4. Sistem undi fizikal ADIL juga menggunakan dua versi iaitu versi tablet dan versi laman sesawang (web version). Saya dimaklumkan bahawa versi laman sesawang belum disambung dengan pangkalan data keanggotaan yang lengkap hingga menyebabkan nama anggota tidak ada dan dikategorikan sebagai undi ragu. Ini menimbulkan kemarahan anggota kerana mereka telah menjadi anggota yang lama tetap nama tidak ada dalam senarai. Ini berlaku di beberapa cabang termasuk Johor Bahru, Indera Mahkota dan cabang lain.
5. Oleh kerana versi tablet masih belum stabil dan disesuaikan dengan muatan pelayan (server load) dan kelajuan internet, di banyak tempat undian dilakukan secara offline di tablet, iaitu undi dimasukkan tetapi kekal di peranti. Data hanya dimuat naik kemudian apabila disambung ke internet yang menimbulkan risiko undi hilang (atas alasan hilang dalam proses muat naik ke internet apabila tablet disambung ke internet).
6. Dalam pemilihan yang lepas, ada 20,000+ undi sebegini yang hilang atas alasan data hilang semasa dimuat naik ke internet. Saya menjadi mangsa apabila sebahagian besar cabang-cabang yang mengundi saya (termasuk Pandan, Selayang, Pensiangan dan lain-lain) mengalami masalah ini sedangkan saya hanya kalah sekitar 3,000 undi sahaja (mengikut data akhir).
7. Risiko bahawa perkara ini akan berlaku sekali lagi sangat tidak boleh diterima. Apatah lagi kali ini akan ada beberapa sumber data yang berlainan iaitu undian atas talian di telefon pintar anggota, undian di laman sesawang, undian di tablet yang bersambung dengan internet dan undian di tablet secara offline.
8. Ini bermakna keputusan akhir akan dimuktamadkan secara manual dengan menggabungkan undian dari (sekurang-kurangnya) empat sumber data yang berbeza. Apa-apa proses manual yang melibatkan data dan penggabungan data akan membuka kepada risiko penipuan dan manipulasi.
9. Oleh kerana JPP tidak mengeluarkan sebarang slip yang mengesahkan kehadiran anggota, anggota tidak boleh membandingkan jumlah yang keluar mengundi dengan jumlah undi yang direkodkan oleh sistem. Setakat ini, banyak cabang telah membantah bagaimana jumlah yang keluar mengundi adalah ratusan orang tetapi jumlah yang direkodkan di dalam sistem adalah terlalu sedikit.
10. Saya merasakan jumlah itu sedikit kerana JPP perlu menggabungkan data secara manual sebelum menunjukkan jumlah muktamad, tetapi perbezaan di antara jumlah yang keluar dengan jumlah yang direkodkan ini sudah tentu akan membuka ruang kepada pertikaian, perbalahan dan kontroversi di kemudian hari.
11. Saya juga menerima banyak laporan bahawa pengawas JPP datang dari negeri yang sama dan dipilih oleh orang-orang tertentu sahaja kerana tugas itu diserahkan kepada Pengerusi MPN. Di Kelantan contohnya, ramai pengawas adalah dari satu tempat yang dikaitkan dengan seorang calon yang turut bertanding di peringkat cabang. Ini berbeza dengan pemilihan-pemilihan lepas yang mana pengawas datang dari negeri dan kawasan berbeza untuk mengelakkan pengawas berat sebelah, seperti banyak dakwaan yang berlaku sekarang.

0

0

votes
Article Rating
Kongsikan artikel ini


ALANG2 DEMOKRASI DAH NAK MATI, LEBIH BAIK DITETAPKAN SAJA PEMILIHAN UMNO SETIAP ENAM TAHUN SEKALI?

Jika diperhalusi, pindaan perlembagaan yang diluluskan melalui Perhimpunan Agung UMNO Khas semalam dengan sendirinya menjadikan pemegang jawatan dalam parti itu dapat “berkubang” di kedudukan masing-masing sekitar lima tahun selepas memenangi jawatan yang ditandingi.
Meskipun ketetapan sebenar mensyaratkan pemilihan adalah setiap tiga tahun sekali, tetapi dengan keistimewaan sedia ada untuk melanjutkannya selama 18 bulan dan ditambah dengan pindaan baru iaitu enam bulan selepas PRU diadakan, bermakna tempoh pemegang jawatan dalam UMNO selepas ini adalah lebih lama berbanding hayat penggal Parlimen itu sendiri iaitu lima tahun.
Jika PRU diadakan genap lima tahun daripada tarikh pembubaran Parlimen sebelumnya dan dengan itu pemilihan UMNO hanya diadakan enam bulan kemudiannya, mereka yang berjawatan dalam UMNO lebih menikmati keistimewaan lagi kerana mampu memegang jawatan masing-masing selama lima setengah tahun lamanya.
Woww…seronoklah mereka yang ada jawatan dalam UMNO sekarang, terutama Presiden dan mereka yang segerombolan dengannya.
Mereka kini masih boleh mencatur kuasa dan menentukan calon dalam pilihan raya bagi memastikan masa depan tetap ceria, walaupun sedang ada kes mahkamah misalnya.
Daripada sudut yang lain, apakah keadaan yang berlaku dalam UMNO ini mampu menjadikan parti itu lebih diminati oleh generasi muda dan terus disokong oleh rakyat jelata?
Dalam keadaan UMNO berkuasa selama ini, memang diakui ada kewajaran untuk menangguhkan pemilihan selama 18 bulan bagi memberi laluan PRU diadakan terlebih dahulu.
Ini kerana pada ketika itu, penentuan tarikh PRU adalah dalam lingkungan kuasa Perdana Menteri yang juga merupakan Presiden UMNO menentukannya.
Tetapi, setelah UMNO tumbang dan kini kerajaan yang berkuasa adalah kerajaan campuran, malah mungkin selepas ini parti itu hilang lagi kuasa tanpa menang pilihanraya yang sedang dipegangnya sekarang, mengekalkan ketetapan lama itu sudah tidak lagi relevan.
Sebagaimana sekarang ini misalnya, disebabkan kerajaan yang berkuasa adalah kerajaan campuran, UMNO tidak lagi mempunyai kuasa menentukan tarikh PRU secara mutlak di sebalik kerusi Perdana Menteri yang hilang sebelum ini sudah pun dimiliki UMNO.
Lebih tidak relevan sebenarnya dengan UMNO melakukan pindaan baru semalam yang menetapkan pemilihan hanya akan diadakan enam bulan selepas PRU dilangsungkan.
Bayangkan, sementara mungkin parti lain yang berkuasa menentukan tarikh PRU, tetapi pemegang jawatan dalam UMNO tetap dapat bertahan dengan jawatan masing-masing tanpa tergugat sama sekali.
Dengan itu, apa gunanya ditetapkan tempoh pemilihan setiap tiga tahun kalau akhirnya mereka senang-senang dapat bertahan selama lima atau lima setengah tahun dengan jawatan yang dipegang?
Demokrasi apa begitu?
Apakah ini bermakna demokrasi dalam UMNO sedang menuju kematiannya?
Bukankah, sesuai dengan pengajaran daripada kekalahan pada 2018 lalu, pembesar-pembesar UMNO seharusnya lebih berjiwa besar dengan lebih wajar menetapkan pemilihan diadakan setiap tiga tahun secara mandatori tanpa ada keistimewaan lanjutan masa selama 18 bulan atau enam bulan selepas PRU dilangsungkan?
Atau alang-alang demokrasi semacam sudah mati jadinya di bawah kepimpinan sekarang, baik saja dipinda terus perlembagaan UMNO dengan menetapkan pemilihan hanya diadakan setiap enam tahun sekali?
– ShahbudinHusin 16/05/2022.

0

0

votes
Article Rating
Kongsikan artikel ini


KING ITU RAKYAT – NAJIB CAKAP MACAM ORANG TAK SIUMAN, KATA TUN M

Tun Dr Mahathir Mohamad membidas kenyataan seteru politiknya, Datuk Seri Najib Tun Razak yang menggambarkan rakyat sebagai raja atau ‘king’ menerusi pendekatan cash is king.
Dr Mahathir yang juga Perdana Menteri keempat dan ketujuh negara menyifatkan kenyataan yang dibuat Najib itu sebagai satu pembohongan oleh orang yang tidak siuman.
Bahkan, Ahli Parlimen Langkawi dan Pengerusi Parti Pejuang Tanah Air (Pejuang) itu juga mendakwa, Najib yang sinonim dengan gelaran ‘Bossku’ itu sudah berulang kali menipu rakyat Malaysia termasuk di Dewan Rakyat.
“Saya hairan kenapa Najib diberi tempat untuk dia bercakap bohong, macam tak siuman (dia bercakap)… kononnya cash is king, king itu rakyat, jadi sekarang bila kita jumpa rakyat, kita (kena panggil) Duli Yang Maha Mulia rakyat. Bukan macam itu… itu cakap bohong.
“Dulu dia kata nak malu buat apa pasal dia boss, boss curi tidak apa, jadi ada dalam Parlimen dia kata kita tak bayar satu sen pun hutang, mana tak bayar, kita bayar berbilion Ringgit… dia kata tak bayar, dia cakap tak betul.
“Orang ini mempunyai niat nak jadi Perdana Menteri, dia harap kalau UMNO menang dia akan diampun sekali lagi, sekarang ini semua orang nak jadi Perdana Menteri lagi, (Tan Sri) Muhyiddin pun nak jadi Perdana Menteri juga sekali lagi,” bidas Dr Mahathir.
Beliau berkata demikian ketika sidang media selepas Majlis Jamuan Hari Raya Parlimen Langkawi, di Dataran Telaga Walk di sini, pada Isnin.
Dr Mahathir mengulas kenyataan yang dibuat oleh Najib ketika menjayakan Debat Perdana pada Khamis lalu mengenai pendekatan
cash is king
 yang diperkenalkan Ahli Parlimen Pekan itu semasa menerajui negara sebagai Perdana Menteri keenam.
Semasa berhujah dalam Debat Perdana dengan Ketua Pembangkang, Datuk Seri Anwar Ibrahim, Najib mempertahankan pendekatan
cash is king
 yang dibawanya dengan menyifatkan langkah itu lebih mudah untuk membantu rakyat ketika susah.
Sambil merujuk ‘
king
‘ itu adalah rakyat, beliau berkata, pengenalan pembayaran tunai secara terus kepada rakyat yang diperkenalkan di bawah pentadbirannya sebelum ini dan diteruskan sehingga hari ini berjaya menyegerakan bantuan kepada rakyat.
Selain membidas pendekatan
cash is king
, Dr Mahathir turut menyifatkan analogi ‘kek’ yang dinyatakan Najib dalam debat berkenaan sebagai tidak menggambarkan keperibadian sebenar pemimpin itu.
“Dia buat macam itu ka (kongsi kek) semasa dia jadi Perdana Menteri? Saya ditutup sama sekali untuk bercakap, bukan pembahagian sama rata, masa dia (Najib) jadi Perdana Menteri tak ada sama rata, sekarang bila tak jadi Perdana Menteri mesti sama rata (pula)?” soal Dr Mahathir lagi.
Sumber –
https://www.astroawani.com/berita-malaysia/cash-king-king-itu-rakyat-najib-cakap-macam-orang-tidak-siuman-tun-m-361618

0

0

votes
Article Rating
Kongsikan artikel ini


SEMENTARA TARIKH PRU15 DITENTUKAN KABINET, APA JADI JIKA PINDAAN PERLEMBAGAAN UMNO TIDAK DILULUSKAN ROS?

Meskipun UMNO telah berjaya meminda perlembagaannya melalui Perhimpunan Agung Khas semalam yang menetapkan pemilihan parti hanya akan diadakan selepas enam bulan PRU dilangsungkan, perkara itu masih tertakluk kepada kelulusan Pejabat Pendaftar Pertubuhan atau RoS.
Menurut Perdana Menteri, Ismail Sabri Yaakob, terserah kepada jabatan itu untuk menentukan kelulusannya.
“Usul itu sudah diterima sebulat suara dan selepas ini UMNO akan menulis surat kepada RoS untuk mendapatkan kelulusan.
“Itulah dari segi prosedurnya.
“Kita tidak tahulah. Kita akan hantar permohonan itu untuk dapatkan kebenaran RoS terhadap pindaan itu. Kita tunggulah, kita pun tak tahu lagi,” ujarnya.
Kata beliau, UMNO perlu menghantar surat pemakluman kepada RoS berkaitan keputusan PAU Khas itu dalam tempoh 60 hari.
Persoalan utama di sini, bagaimana jika RoS tidak meluluskan pindaan tersebut yang bermakna UMNO perlu mengadakan pemilihannya sebelum 29 Disember sebagaimana ditetapkan jabatan itu sendiri sebelum ini?
Yang dirisaukan saja kerana pindaan itu dilakukan “di masa kecederaan” iaitu ketika tempoh pemilihan sedang ditangguhkan selama 18 bulan, malah menteri yang menjaga RoS iaitu Menteri Dalam Negeri juga merupakan musuh kepada UMNO.
Jika tidak diluluskan, apa pilihan yang ada pada UMNO selain akur untuk mengadakan pemilihan pada tahun ini juga?
Di samping itu, berkenaan kaitan pindaan perlembagaan tersebut dengan tarikh PRU15, Ismail Sabri menegaskan, ia sama sekali tidak mempengaruhi perkara itu.
Ini kerana katanya, penentuan tarikh PRU15 perlu dibawa dan dibincangkan dalam mesyuarat kabinet terlebih dahulu untuk mendapatkan persetujuan.
“Tarikh PRU itu ditetapkan oleh kerajaan dengan keputusan dari mesyuarat Kabinet.
“Kita akan bawa dalam Kabinet. Sementara parti berbeza dengan kerajaan.
“Parti pun tahu, kalau ada cadangan (untuk diadakan PRU) ia akan dibawa ke Kabinet dan Kabinet yang memutuskan.
“Kalau pun Kabinet sudah memutuskan tarikh, Kabinet akan beri mandat kepada saya untuk menasihati Yang di-Pertuan Agong,” tambahnya lagi.
Ditanya, bila dijangka Parlimen akan dibubarkan, Ismail Sabri berkata, “kita tunggulah, kalau saya bagi tahu, maknanya semua sudah tahu awallah.”
Agak-agak cemas tak Presiden UMNO, Ahmad Zahid Hamidi sekarang ini?
-ShahbudinHusin 16/05/2022.

0

0

votes
Article Rating
Kongsikan artikel ini


HARAP2 APA YANG BERLAKU DI FILIPINA TIDAK BERLAKU DI MALAYSIA

Pada 9 Mei 2022 yang lalu, berlangsunglah Pilihanraya Presiden Filipina. Keputusannya anak bekas diktator Marcos, iaitu Ferdinand Marcos Jr atau lebih dikenali sebagai “Bongbong” beroleh kemenangan besar.
Lebih 30 juta undi memilihnya sebagai Presiden mengalahkan lawannya Leni Robredo, bekas Timbalan Presiden kepada Presiden yang lalu Rodrigo Duterte.
Leni Robredo adalah seorang peguam hak asasi manusia yang pernah mengalahkan Bongbong dalam pilihanraya Timbalan Presiden enam tahun yang lalu pada 2016.
Akhbar berbahasa Melayu yang terkenal di Malaysia bernama Sinar Harian pada 11 Mei 2022 melaporkan di muka depan dengan gambar-gambar foto diktator Marcos, isterinya Imelda dan Bongbong berserta tulisan besar berbunyi, “Rakyat Tumbangkan Marcos, Rakyat Juga Naikkan Marcos”.
Aku berasa sedih atas kemenangan anak diktator Marcos itu. Tetapi seperti calon Presiden yang kalah Leni Robredo, aku juga menerima hakikat bahawa rakyat Filipina telah membuat keputusan.
Aku perlu menghormatinya.Suka atau tidak, ia bukan pilihanku. Ini adalah konsekuen demokrasi melalui peti undi, bukan kuasa melalui laras senapang atau jerit pekik “peoples’ power” di atas jalanraya.
Tetapi kenapa, jika boleh, aku ingin orang lain yang menang dalam pilihanraya Presiden Filipina. Bukannya Bongbong Marcos. Sedangkan aku rakyat Malaysia, bukannya diaspora Filipino.
Berikut adalah jawapannya tentang soal tersebut dari catatan peribadi tentang apa yang aku lalui 36 tahun yang lalu, pada tahun 1986.
PERGI KE DAVAO, MINDANAO, FILIPINA
Pada tahun 1986, ketika itu aku memegang jawatan Setiausaha Agung Parti Rakyat Malaysia (PRM) yang beribu pejabat di Kelana Jaya, Petaling Jaya, Selangor.
Aku mendapat undangan untuk hadir ke satu persidangan antarabangsa di Mindanao, Filipina. Persidangan itu merupakan satu persidangan solidariti dengan rakyat Mindanao dalam perjuangan mereka menentang diktator Presiden Ferdinand Marcos. Persidangan tersebut berlangsung di Bandaraya Davao.
Aku seorang diri berlepas dari Lapangan Terbang Antarabangsa Subang. Penerbangan itu mengambil masa lebih empat jam untuk sampai ke Lapangan Terbang Antarabangsa Manila. Dari Manila, aku menaiki kapal terbang lagi untuk ke Bandaraya Davao.
Kerana kesilapan komunikasi, aku tidak dapat bertemu dengan rakan Filipina yang sepatutnya menunggu aku di Lapangan Terbang Manila dan juga Davao. Selepas puas menunggu, tetapi tiada orang yang datang menjemput aku, lalu aku naik sebuah “kereta teksi sapu”.
Aku tunjukkan alamat tempat persidangan antarabangsa tersebut. Bukan di tengah bandara Davao, tetapi nampaknya jauh di kawasan pendalaman. Kereta teksi sapu yang dipandu oleh seorang lelaki Filipina yang baik hati, mengaku akhirnya kepadaku bahawa kami telah sesat.
Hari sudah melewati senja, dan gelap malam di mana-mana. Kereta teksi sapu itu memasuki jalan yang tidak sepatutnya, iaitu jalan tanah merah bukannya jalan bertar. Pada satu persimpangan, kereta yang aku naiki itu ditahan oleh sepasukan orang yang bersenjata.
Mereka berpakaian seperti tentera. Tetapi hatiku rasa tidak senang. Pemandu teksi sapu itu menyatakan pasukan yang membuat sekatan jalanraya itu ialah Tentera Parti Komunis Filipina.
Aku lihat pemandu teksi sapu yang aku naiki itu bercakap-cakap dengan Tentera Parti Komunis itu. Aku berfikir di dalam hati ketika itu bahawa aku telah dikhianati oleh pemandu teksi tersebut.
Aku mulai berasa bimbang dan cemas tentang keselamatan diri sendiri. Pada saat itu aku teringat anak-anak yang masih kecil dan isteri di Johor, Malaysia.
Kemudian kereta kami melepasi sekatan jalanraya itu. Pemandu teksi itu memberitahuku bahawa dia tadi bertanyakan Tentera Komunis itu tentang lokasi persidangan antarabangsa yang kami sedang cari.
Aku berasa lega dengan penjelasan tersebut. Pemandu itu bercakap benar. Lebih kurang setengaj jam kemudian aku sampai di tempat persidangan tersebut.
Kemuncak acara persidangan solidariti dengan Rakyat Mindanao itu ialah penyertaan kami para peserta dari pelbagai negara Asia di dalam satu tunjuk perasaan jalanan dan perhimpunan raksaksa menentang diktator Marcos di Bandaraya Davao.
Ketika berada di tengah-tengah tunjuk perasaan yang melalui jalan besar Bandaraya Davao itu aku menyaksikan anggota polis dan tentera Filipina yang lengkap dengan senapang rifle M16 berdiri siap siaga di setiap persimpangan jalan mengawasi kami para peserta antarabangsa.
Ketika itu, aku terfikir, aku mungkin telah melakukan sesuatu yang “gila” menyertai demonstrasi jalanan atas nama solidariti “internasional”dengan rakyat Mindanao dan Filipina menentang diktator mereka, Ferdinand Marcos.
Mujurlah tidak berlaku apa-apa yang buruk dalam demonstrasi tersebut.
Tamat persidangan di Davao itu, aku kembali ke Bandaraya Manila. Di kota besar yang melahirkan pemimpin pejuang Filipina seperti Rizal, aku sempat bertemu dengan tokoh-tokoh progresif di kalangan parti-parti politik kiri Filipina, pemimpin-pemimpin kesatuan sekerja, pejuang-pejuang pergerakan wanita, organisai pelajar dan juga kelompok intelektual.
Dari sesi perbincangan dan pertukaran idea bersama pemimpin-pemimpin massa rakyat itu, akan mendapat kesan bahawa diktator Marcos tidak akan dapat menahan kebangkitan gerakan rakyat Filipina yang dipanggil “Peoples’ Power”.
Andaian aku itu betul. Sekembalinya aku pulang ke Malaysia, tidak lama kemudian berlakulah gelombang kebangkitan rakyat yang dipimpin oleh seorang wanita bernama Qurazon Aquino, isteri kepada tokoh pembangkang yang dibunuh Ninoy Aquino.
Dalam revolusi rakyat Filipina itu, Marcos berjaya digulingkan dan terpaksa lari meninggalkan Istana Malacanang terbang ke Hawai dan meninggal dunia di sana tiga tahun kemudiannya.
Kini, selepas lebih tiga dekad, anaknya Bongbong Marcos bangkit, memenangi pilihanraya Presiden Filipina dan akan kembali semula ke Istana Malacanang.
Aku mengurut dada.
Harap-harap fenomena Asia seperti ini tidak berlaku pula di Malaysia.
Hassan Abdul Karim
Ahli Parlimen Pasir Gudang, Johor
16 Mei 2022 (Isnin)

0

0

votes
Article Rating
Kongsikan artikel ini


PESANAN MESRA UNTUK ZAHID HAMIDI – BERHENTI SAJALAH SEBAGAI PRESIDEN UMNO!!

Selain Tun Mahathir Mohamad telah menyatakan kesediaan untuk berdepan dengan Ahmad Zahid Hamidi di mahkamah berhubung dakwaannya bahawa Presiden UMNO itu pernah meminta campurtangan beliau berkaitan kes mahmamah yang sedang dihadapinya, bekas Perdana Menteri itu juga bakal mengambil tindakan undang-undang terhadap Zahid Hamidi.
Saman yang bakal dikemukakan oleh Tun Mahathir ialah berhubung dakwaan Zahid Hamidi ketika memegang jawatan Timbalan Perdana Menteri dan Menteri Dalam Negeri sebelum ini bahawa nama sebenar bekas Perdana Menteri itu seperti mana tertera pada kad pengenalannya ialah Mahathir a/l Iskandar Kutty.
Zahid Hamidi mendakwa kad pengenalan biru Tun Mahathir yang tertulis nama sedemikian dihantar oleh Ketua Pengarah Jabatan Pendaftaran Negara kepadanya.
Menyifatkan dakwaan itu sebagai firnah dan pembohongan daripada Zahid Hamidi, Tun Mahathir seterusnya mencabar Presiden UMNO itu menunjukkan bukti mengenai status dirinya yang seolah-olah menggambarkan dirinya bukan seorang Melayu.
“Jika dia tidak meminta maaf dan menarik balik fitnah itu, saya akan ambil tindakan mahkamah,” tegas Tun Mahathir.
Maknanya sekarang, sementara Zahid Hamidi telah menyaman Tun Mahathir dan Tun Mahathir sedia berdepan dengan saman tersebut di mahkamah, bekas Perdana Menteri itu juga bakal menyaman Zahid Hamidi.
Sementara saling saman menyaman berlaku antara Zahid Hamidi dengan Tun Mahathir, Presiden UMNO itu juga turut menyaman Presiden Bersatu, Mahiaddin Md Yasin.
Saman itu berkaitan dakwaan Mahiaddin bahawa Zahid Hamidi pernah datang berjumpanya bersama timbunan agar campurtangan dalam kes mahkamah yang dihadapi Presiden UMNO itu.
Dalam dakwaannya, Mahiaddin berkata, Ahmad Zahid melawatnya selepas dia dilantik sebagai Perdana Menteri dengan membawa ‘fail bertimbun’ untuk diminta beliau campurtangan kes mahkamah yang sedang dihadapinya.
Saman Zahid Hamidi itu juga telah disambut kesediaannya oleh Mahiaddin dengan penyataan pembelaan telah pun dikemukakan kepada mahkamah.
Begitu juga dengan kes saman Zahid Hamidi kepada Tun Mahathir, penyataan pembelaan turut telah dikemukakan dengan antara lain Pengerusi Pejuang itu mendakwa, Zahid Hamidi telah menemuinya sebanyak lima kali untuk melobi agar kes mahkamah yang dihadapinya digugurkan.
Sementara itu, sebagaimana semua rakyat Malaysia sedia maklum, Zahid Hamidi ketika ini sedang berdepan dengan 87 pertuduhan terkumpul berkaitan rasuah, salah guna kuasa dan penggubahan wang haram sama ada melibatkan Yayasan Akalbudi mahupun visa imigresen.
Dicampur 87 pertuduhan sedia ada itu dengan dua kes samannya terhadap Tun Mahathir dan Mahiaddin serta besar kemungkinan disaman pula oleh Ahli Parlimen Langkawi itu, kecuali sedia meminta maaf dan menarik balik tuduhan yang pernah dibuatnya, Zahid Hamidi kini mempunyai kes mahkamah berjumlah 90 semuanya.
Adakah mana-mana presiden parti lain di Malaysia dan di dunia ini pernah ada kes mahkamah sebanyak itu?
Berapa lama beliau perlu mengambil masa untuk menyelesaikan semua kes jenayah dan saman sivilnya itu di mahkamah?
Maka, pesanan mesra untuk Zahid Hamidi, elok berhentilah sajalah sebagai Presiden UMNO!!
– ShahbudinHusin 17/05/2022.

0

0

votes
Article Rating
Kongsikan artikel ini


BENAR2 BESARKAH JIWA ZAHID HAMIDI?

Antara intipati ucapan Presiden UMNO, Ahmad Zahid Hamidi ketika Perhimpunan Agung Khas Ahad lalu ialah memberi ingatan kepada pemimpin-pemimpin yang telah lama menjadi wakil rakyat agar sedia untuk digugurkan dalam PRU15 akan datang.
Katanya, mereka yang telah menjadi wakil rakyat selama empat atau lima haruslah bersedia dan berlapang dada untuk digantikan dengan pemimpin yang baru.
Mengambil kira kemenangan cemerlang BN di PRN Melaka dan Johor, memang tidak dinafikan bahawa antara penyumbang kepada kejayaan dalam kedua-dua PRN itu adalah kerana keberanian UMNO menampilkan ramai muka-muka baru sebagai calon.
Iltizam Zahid Hamidi untuk berbuat demikian memanglah sesuatu yang harus disanjung dan menunjukkan jiwa besar beliau sebagai Presiden UMNO.
Ini kerana jika kita lihat dalam UMNO sekarang, masih ramai pemimpin yang sudah lama menjadi wakil rakyat atau Ahli Parlimen, tetapi tidak pernah menunjukkan keinginan untuk berundur diri.
Setakat ini, hanya Nazri Aziz yang telah menjadi wakil rakyat sejak 1995 (di Chenderoh, Lenggong dan Padang Rengas) telah mengumumkan tidak mahu bertanding lagi pada PRU15 akan datang.
Tetapi, bagaimana dengan pemimpin-pemimpin UMNO yang lain?
Zahid Hamidi sendiri telah menjadi Ahli Parlimen Bagan Datuk sejak tahun 1995, seiring dengan Nazri yang telah mengumumkan akan bersara itu.
Pemimpin-pemimpin lain dalam UMNO yang sudah lama menjadi Ahli Parlimen antaranya ialah Tengku Razaleigh Hamzah (sejak 1974), Najib Razak (sejak 1976), Annuar Musa sejak 1995 tapi menjadi menteri sejak 1990 atas tiket Senator), Shahidan Kassim (sejak 1986 hingga 1995, kemudian jadi Adun dan Menteri Besar Perlis antara 1995 hingga 2013, seterusnya dari 2013 hingga sekarang kembali semula sebagai Ahli Parlimen Arau), Tajuddin Abdul Rahman (sejak 2008) serta Tengku Adnan Tengku Mansor yang menjadi Ahli Parlimen Putrajaya sejak 2004.
Adakah Zahid Hamidi sedia menggugurkan mereka itu?
Sediakah juga pemimpin lama yang patut diundurkan itu menamakan pengganti mereka di kawasan Parlimen masing-masing?
Lebih daripada itu, adakah Zahid Hamidi juga sedia berjiwa besar menggugurkan dirinya sendiri dengan turut memilih tidak bertanding lagi serta menamakan calon baru bagi menggantikan tempatnya?
Andai itu berani dilakukan dan Zahid Hamidi mengotakan apa yang dikatanya, memang tidak dinafikan UMNO akan berada di laluan yang betul untuk menuju kemenangan dalam PRU15 akan datang.
Sebahagian besar kunci kemenangan BN ada di tangan beliau selaku Presiden UMNO.
Benar-benar besarkah jiwa Zahid Hamidi?
– ShahbudinHusin 18/05/2022.

0

0

votes
Article Rating
Kongsikan artikel ini


NAJIB TAK PERNAH DEDAH TERIMA BERBILION RINGGIT, JUGA TAK PERNAH TEGUR ARAHAN JHO LOW

Najib Razak tidak pernah mendedahkan kepada lembaga pengarah atau pengurusan 1MDB bahawa dia menerima berbilion ringgit wang milik dana kekayaan negara Malaysia itu,kata bekas ketua pegawai kewangannya (CFO).
Saksi pendakwaan ke-12, Azmi Tahir juga memberitahu Mahkamah Tinggi Kuala Lumpur petang ini bahawa bekas perdana menteri dan menteri kewangan itu juga tidak pernah menegurnya kerana mengikut arahan Low Taek Jho berhubung pemindahan kewangan daripada dana itu.
Azmi berkata demikian ketika menjawab soalan timbalan pendakwaraya, Gopal Sri Ram dalam sesi pemeriksaan semula ketika perbicaraan rasuah terhadap Najib yang didakwa menyelewengkan dana RM2.8 bilion 1MDB.
Sri Ram, menunjukkan kepada mahkamah beberapa transaksi perbankan melibatkan 1MDB dan beberapa entiti antarabangsa antara 2013 dan 2014, antaranya Granton Property Holding Limited, Tanore Finance dan Vista Equity Partners Limited (Barbados).
Granton, Tanore dan Vista Equity adalah tiga entiti yang didakwa dikawal oleh Eric Tan Kim Loong, yang dikatakan sekutu kepada dalang utama 1MDB, Low Taek Jho, yang kini menjadi buruan.
Pihak pendakwaan berhujah bahawa melalui aliran kewangan yang berbelit-belit dan pengubahawan wang haram, berbilion ringgit dana 1MDB telah disedut daripada syarikat itu dan dimasukkan ke akaun bank Najib, dengan normbor akaun 680 dan 880.
Azmi ketika ditunjukkan pelbagai rekod bank oleh Sri Ram, bersetuju bahawa AS$681 juta dana 1MDB dimasukkan ke akaun bernombor 694 milik Najib antara 21 Mac dan 10 April 2013.
Saksi itu juga bersetuju dengan pendakwa raya bahawa lebih RM45 juta dana daripada 1MDB masuk ke akaun bernombor 880 milik Najib melalui lima bahagian antara 23 Okt dan 19 Dis 2014.
Sri Ram:

Adakah dalam mana-mana pertemuan antara kamu dan dia (Najib) ketika dalam pengurusan (1MDB) atau dengan lembaga pengarah, adakah dia mendedahkan dia menerima wang ini?
Azmi:

Tak pernah.
Ketika menjawab beberapa soalan Sri Ram, Azmi berkata dia tidak pernah menerima walau satu sen pun daripada 1MDB sepanjang tempoh perkhidmatannya sebagai CFO dari 2012 hingga 2017.
Saksi itu juga bersetuju dengan DPP bahawa Najib tidak pernah bersemuka dengannya kerana mematuhi arahan Low berhubung pemindahan dana daripada 1MDB.
Sri Ram:

Adakah Najib pernah menegur anda kerana melakukan ini (ikut arahan Low)?
Azmi:

Tak pernah.
Sebelum ini, Azmi memberi keterangan bahawa dia mengikut arahan Jho Low kerana percaya ahli perniagaan itu mewakili Najib.
Pasukan pembelaan Najib sebelum ini berhujah bahawa tertuduh tidak tahu mengenai salah laku dalam 1MDB, dan penyelewengan itu didalangi oleh Low dan anggota pengurusan lain, termasuk Azmi.
Sebaliknya, pihak pendakwaan mendakwa bahawa kesalahan dalam 1MDB dilakukan Jho Low dan di bawah kuasa Najib.
Prosiding di hadapan Sequerah diteruskan petang ini dengan pasukan pembelaan meneruskan pemeriksaan balas terhadap bekas setiausaha syarikat 1MDB Lim Poh Seng, yang merupakan saksi ke-18 pihak pendakwaan.
Perbicaraan itu juga dijadualkan berlansung esok hingga Khamis minggu ini.
Najib dibicarakan atas empat pertuduhan salah guna kuasa dan 21 pertuduhan pengubahan wang haram membabitkan RM2.28 bilion dana 1MDB.
Selain merupakan bekas perdana menteri dan menteri kewangan, Najib juga pernah menjadi pengerusi lembaga penasihat 1MDB.
Sumber –
https://m.malaysiakini.com/news/621481

0

0

votes
Article Rating
Kongsikan artikel ini


ELOK NAJIB BERTERUS-TERANG, BENDA BAIK BUAT APA NAK SEMBUNYI…

Sejak malam semalam heboh di media sosial tentang penularan sekeping gambar melibatkan Najib Razak yang dilihat tersenyum riang sambil diapit dua lelaki dan tiga orang wanita.
Seorang wanita yang berdiri di sebelah Najib didapati memaut erat lengan bekas Perdana Menteri itu dengan wajah penuh keriangan dan kebahagiaan.
Berikutan tersebarnya gambar tersebut, ramai yang memperkatakan ia adalah gambar Najib bersama isterinya yang baru.
Sehubungan itu, ada yang tampil mengesahkan, wanita di sebelah Najib itu memang isteri yang baru dinikahinya bersama tiga anaknya serta seorang menantu lelakinya.
Sepantas itu itu juga, di laman media sosial Najib segera dipenuhi dengan ucapan tahniah dan selamat pengantin baru, termasuk daripada Ketua Pemuda Bersatu, Wan Ahmad Fayhsal Wan Ahmad Kamal.
Kedudukan Najib yang diperkatakan berkahwin lagi satu memang sudah menjadi bualan ramai sejak lebih setahun yang lalu lagi.
Diberitakan isteri baru beliau itu ialah bekas isteri seorang komposer terkenal suatu ketika dahulu dan pernah menjadi pramugari.
Bagaimanapun, tiada bukti atau pengesahan diberikan oleh mana-mana pihak mengenai perkahwinan beliau itu.
Sejak diberitakan berkahwin lagi, Najib juga dilihat dan diperkatakan ramai semakin ceria penampilannya dan sentiasa bersemangat, seolah-olah mendapat suntikan vitamin baru dalam hidupnya.
Bagaimanapun, Najib sehingga ini masih membisu dan enggan mengia atau menidakkan mengenai perkahwinannya itu, walaupun dalam banyak isu lain, beliau begitu cepat memberi reaksinya.
Mendirikan rumahtangga ibarat membina masjid dan ia adalah perkara baik dalam agama, malah tidak digalakkan menyembunyikannya kerana ia mungkin boleh mengundang fitnah.
Sebab itu, dalam hal ini, sementara isu perkahwinan ini sudah lama diperkatakan dan terbaru pula tersebar gambar mengenainya, adalah lebih baik Najib berterus-terang saja.
Buat benda baik buat apa nak sembunyi-sembunyi.
Kalau benar sudah berkahwin dan wanita dalam gambar itu adalah isterinya yang baru, mengaku dan berkongsilah berita gembira itu dengan rakyat seluruh negara ini.
Kalau itu bukan isterinya, segeralah pula membuat penafian supaya tidak ada sesiapa terpalit dengan fitnah.
Cuma jika benar wanita yang memaut lengannya itu adalah isteri daripada perkahwinan terbarunya, ramai kaum lelaki ingin tahu daripadanya – di mana beliau beli ubat berani?
– ShahbudinHusin 19/05/2022.

0

0

votes
Article Rating
Kongsikan artikel ini


“SELAIN HANTAR SETIAP BULAN ANTARA SG$200 RIBU HINGGA SG$520 RIBU SELAMA 4 TAHUN, KAMI JUGA TAJA PERCUTIAN ZAHID HAMIDI DAN SAMBUTAN HARI JADI ISTERINYA”

Mahkamah Tinggi Kuala Lumpur semalam diberitahu bahawa Ultra Kirana Sdn Bhd (UKSB) telah menaja bekas timbalan perdana menteri Ahmad Zahid Hamidi melancong ke luar negara, sambutan ulang tahun isterinya dan hari raya.
Bekas Pengarah UKSB Harry Lee Vui Khun berkata penajaan itu merupakan keutamaan sumbangan bulanan daripada syarikat tersebut dari 2014 hingga 2018.
“Terdapat juga beberapa bulan kami tidak membuat bayaran tetapi kami telah menggandakan bayaran pada bulan berikutnya untuk menampung bulan yang kami terlepas.
“Secara peribadi saya tidak menyimpan rekod pembayaran itu namun saya tahu David Tan (Pengurus Pentadbiran UKSB dari 2012 hingga 2018) menyimpan lejar mengenai bayaran bulanan itu yang ditunjukkannya kepada saya dari semasa ke semasa,” katanya ketika membaca pernyataan saksi dalam pemeriksaan utama oleh Timbalan Pendakwa Raya (DPP) Abdul Malik Ayob.
Terdahulu, saksi pendakwaan ke-15 itu mengesahkan bahawa UKSB telah menyerahkan wang tunai secara bulanan berjumlah antara SGD200,000 dan SGD520,000 kepada Ahmad Zahid dari 2014 kepada 2018 berhubung Kontrak Sistem Visa Luar Negara (VLN).
Sebelum ini, saksi ketiga pendakwaan iaitu bekas Timbalan Setiausaha Bahagian Hal Ehwal imigresen Kementerian Dalam Negeri Siti Jalilah Abd Manap memberitahu mahklamah bahawa Ahmad Zahid telah melanjutkan kontrak UKSB bagi projek VLN meskipun kontrak sedia ada sah untuk tempoh tiga tahun lagi.
Menjelaskan bagaimana sumbangan itu bermula, Lee berkata Ahmad Zahid telah membayangkan bahawa dia memerlukannya untuk dana politik dan meminta saksi tersebut membantu dalam hal berkaitan Umno.
“Wang tunai itu disediakan oleh David Tan. Setelah siap, David Tan akan memberikan sampul mengandungi wang itu dan saya akan menghantarnya.
“Biasanya, kami bertiga iaitu Wan Quoris (Wan Quoris Shah Wan Abdul Ghani – pengarah UKSB), David Tan dan saya akan pergi sendiri ke rumah Datuk Seri Zahid namun hanya seorang yang diberikan tanggungjawab menyerahkan wang itu.
Saksi itu berkata tarikh penghantaran wang itu tidak ditetapkan dan bergantung kepada keselesaan Ahmad Zahid.
Dia berkata meskipun pembayaran itu dikatakan untuk dana politik, UKSB tidak pernah memasukkannya ke akaun Umno atau diberikan resit atau perakuan bagi pembayaran tersebut.
Lee juga berkata UKSB tidak akan memberikan wang itu kepada Ahmad Zahid jika dia tidak memintanya.
Dia berkata kali pertama bertemu Ahmad Zahid ialah pada Mei 2013 di Hospital Tawakal ketika anak Presiden Umno itu kemalangan dan dirawat di situ.
Ahmad Zahid, 69, berdepan 33 pertuduhan menerima rasuah berjumlah SG$13.56 juta daripada UKSB ketika menjadi menteri dalam negeri untuk melanjutkan kontrak syarikat itu sebagai pengendali perkhidmatan pusat sehenti (OSC) di China dan membekalkan sistem VLN serta mengekalkan perjanjian kontrak bagi membekalkan sistem bersepadu VLN kepada syarikat sama oleh KDN.
Bagi tujuh lagi pertuduhan, Ahmad Zahid didakwa meminta SG$1,150,000, RM3 juta, EURO15,000 dan US$15,000 daripada syarikat sama yang mempunyai kaitan dengan tugas rasminya.
Dia didakwa melakukan semua kesalahan itu di Seri Satria, Presint 16, Putrajaya serta Country Heights Kajang antara Oktober 2014 dan Mac 2018.
Perbicaraan di hadapan hakim Mohd Yazid Mustafa bersambung hari ini. – Bernama.
Sumber –
https://m.malaysiakini.com/news/621652

0

0

votes
Article Rating
Kongsikan artikel ini


APA KAITAN GABUNGAN KESTURI DENGAN WANG DIBERI KEPADA ZAHID HAMIDI?

1. Bekas Pengarah Ultra Kirana Sdn Bhd (UKSB), Harry Lee Vui Khun, bagi tahu Mahkamah Tinggi di Shah Alam semalam dia hantar duit tunai tiap-tiap bulan, dalam mata wang dolar Singapura kepada bekas Timbalan Perdana Menteri, Ahmad Zahid Hamidi, dari 2014 hingga 2018.
2. Duit itu adalah berhubung dengan kontrak Sistem Visa Luar Negara (VLN) yang dibagi kepada UKSB. Bayaran kepada Ahmad Zahid mula akhir tahun 2014 sebanyak SG$200,000 (kira-kira RM632,000) sebulan dan naik kepada SG$520,000 (RM1,643,200) sebulan pada 2017.
3. Ahmad Zahid, 69, sedang hadapi 33 tuduhan terima suapan SG$13.56 juta (RM42,849,600) daripada UKSB bagi diri dia sebagai Menteri Dalam Negeri untuk lanjutkan kontrak berkenaan.
4. Boleh jadi banyak orang tak tahu yang UKSB ini terkait dengan sebuah syarikat milik Umno atau yang jadi proksi parti itu iaitu Gabungan Kesturi Sdn Bhd. Ikut rekod Suruhanjaya Syarikat Malaysia (SSM), Gabungan Kesturi ada 150,000 saham dalam UKSB.
5. Pemegang saham UKSB yang lain adalah Wan Quoris Shah Wan Abdul Ghani (200,000 unit) dan HRL Capital Sdn Bhd (150,000). Carian atas talian mendapati pengarah HRL Capital adalah adik beradik Paul Lee Vui Yung and Harry Lee Vui Khun.
6. Ikut rekod SSM lagi, dua orang eksekutif tersohor, iaitu Shahril Ridza Ridzuan (Tan Sri), Abdul Rahman Ahmad (Datuk), pernah menjadi ahli lembaga pengarah Gabungan Kesturi. Dua yang lain adalah Soong Yoke Yin dan Ng Pek Hoon.
7. Sebelum Umno kalah dalam pilihan raya umum 2018, Gabungan Kesturi ini adalah antara pemegang saham utama dalam konglomerat Media Prima Berhad. Shahril Ridza dan Abdul Rahman cergas dalam pengurusan Media Prima walaupun pada masa itu mereka masing-masing mengetuai Kumpulan Wang Simpanan Pekerja (KWSP) dan Permodalan Nasional Berhad (PNB).
8. Persoalan yang timbul sebaik saja Umno kalah dalam PRU 2018 adalah kaitan antara Gabungan Kesturi dengan beberapa GLIC yang banyak memegang saham dalam Media Prima walaupun harga saham syarikat itu sedang jatuh dan perniagaannya rugi.
9. Maksudnya pada zaman pemerintahan Najib, urusan rasmi negara, politik dan peribadi dicampuradukkan sesuka hati tanpa mempedulikan undang-undang, petaturan, tadbir urus berintegriti dan kepentingan awam.
10. Maka dalam kes tuduhan rasuah ke atas Ahmad Zahid ini, adalah tidak masuk akal Gabungan Kesturi, sebagai pemegang saham UKSB, tidak tahu. Apatah lagi ia berlangsung lebih empat tahun dan jumlah yang terlibat cukup besar- RM42.8 juta.
Wallahuaklam.
A Kadir Jasin
Tokoh Wartawan Negara.

0

0

votes
Article Rating
Kongsikan artikel ini


PENDEDAHAN RASUAH ZAHID HAMIDI MENIPISKAN LAGI PELUANG UMNO MENANG PRU15

Kecuali ahli UMNO yang taksub, semua rakyat Malaysia rata-ratanya terkejut dengan keterangan seorang saksi dalam perbicaraan rasuah melibatkan Presiden UMNO, Ahmad Zahid Hamidi berkaitan sistem pengurusan visa luar negara pada minggu lalu.
Saksi tersebut, bekas Pengarah Ultra Kirana Sdn Bhd (UKSB), Harry Lee Vui Khun mengesahkan bahawa syarikat tersebut telah menghantar wang tunai antara SG$200 ribu dan SG$520 ribu setiap bulan selama empat tahun dari 2014 kepada 2018 kepada Zahid Hamidi yang ketika itu adalah Timbalan Perdana Menteri dan Menteri Dalam Negeri.
Harry Lee juga memberitahu mahkamah, UKSB turut menaja percutian Zahid Hamidi ke luar negara, majlis sambutan hari jadi isterinya serta untuk hari raya.
Walaupun saksi itu kemudian memberitahu mahkamah, semua pemberian wang itu adalah sumbangan politik, perkara itu tetap menimbulkan banyak persoalan.
Benarkah ia sumbangan politik atau saksi itu berkata demikian untuk mengelakkan dirinya terkait dengan pertuduhan memberi rasuah?
Bukankah memberi rasuah dan menerima rasuah sama-sama suatu kesalahan?
Lagi pun, kalau ia sumbangan politik, mengapa semua wang itu diberikan dalam bentuk mata wang Singapura?
Pernahkah UMNO bahagian-bahagian menerima peruntukan dalam bentuk wang tunai Singapura daripada Zahid Hamidi untuk aktiviti parti?
Tidakkah selama ini semua peruntukan untuk UMNO bahagian-bahagian diuruskan oleh ibu pejabat parti?
Pernahkah juga Zahid Hamidi memasukkan duit yang diterimanya dalam mata Singapura itu ke dalam akaun ibu pejabat UMNO?
Dengan banyak persoalan mengenai wang itu terus bermain-main di fikiran rakyat Malaysia tanpa jawapan, keadaan itu dengan sendirinya meletakkan UMNO dalam kedudukan paling buruk di mata rakyat serta terus terhakis sokongan.
Selain Najib Razak selaku Presiden UMNO ketika itu yang dikaitkan dengan skandal 1MDB sehingga menggegar dunia dan mengakibatkan BN ditolak rakyat pada PRU 2018, apa yang terdedah dalam perbicaraan Zahid Hamidi itu nampaknya satu lagi episod malang buat UMNO.
Dengan Zahid Hamidi sebagai pemimpin yang berimej agama, boleh jadi imam dan banyak membina surau, masjid serta pusat tahfiz telah terkait dengan rasuah dahsyat sebegitu, apa lagi yang boleh diharapkan kepada UMMO?
Sepatutnya, dengan imej sedemikian serta latar belakang baik keluarganya, Zahid Hamidi adalah manusia terakhir sekali yang boleh dikaitkan dengan amalan rasuah di negara ini.
Di mana-mana, sejak pendedahan saksi tersebut, rata-rata rakyat di pelbagai peringkat terlihat marah, sedih, mencemuh dan mencebik bibir terhadap Presiden UMNO itu.
Sungguh tidak disangka, begitu sekali apa yang didedahkan mengenai perlakuannya sebagai seorang pemimpin.
Kalau selama ini skandal Najib dianggap begitu dahsyat, apa yang dilakukan Zahid Hamidi ternampak tidak kurang dahsyatnya.
Dengan itu, sekurang-kurangnya selagi Zahid Hamidi ada sebagai Presiden UMNO dan mengambil bahagian lagi dalam PRU15 akan datang, BN pasti dalam keadaan sukar dan nipis peluang untuk diundi rakyat.
Rakyat yang waras sudah tentu akan menolak dan tidak mahu bersekongkol dengan pemimpin buruk seperti itu.
Menerima rasuah melalui jawatan awam yang disandang, di samping seseorang itu telah menerima kemudahan gaji, elaun dan kediaman mewah yang dikutip daripada cukai rakyat, perbuatan ini adalah pengkhianatan paling celaka sekali sebenarnya.
Sebab itu, pemimpin yang begitu, selagi mereka ada, bukan saja dirinya wajar ditolak, malah juga parti yang mereka menjadi pemimpinnya.
Rakyat mesti dan wajib menolak mereka itu jika mahu negara ini selamat dan anak cucu kita memperolehi kehidupan yang terjamin di masa depan.
– ShahbudinHusin 21/05/2022.

0

0

votes
Article Rating
Kongsikan artikel ini


SELANGOR, PERAK PENENTU NASIB RAFIZI DAN SAIFUDDIN

Pemilihan PKR yang bermula pada 13 Mei lalu menyaksikan hanya lapan peratus anggota parti keluar mengundi, sekali gus menjadikan Selangor dan Perak yang akan mengadakan pemilihan hari ini sebagai tumpuan.
Seramai 331,922 ahli PKR di Selangor hari ini layak memilih kepimpinan baru parti itu secara fizikal di kesemua 22 cabang PKR.
Di Perak, seramai 81,869 ahli PKR di negeri itu akan mengundi secara fizikal di 24 cabang.
Selain mencatatkan jumlah anggota tertinggi, Selangor juga mempunyai 30,621 anggota yang layak mengundi secara atas talian.
Menurut satu sumber parti, Selangor dan Perak kini menjadi tumpuan susulan jumlah peratusan keluar mengundi yang rendah selepas pemilihan fizikal di 10 negeri.
“Selepas lapan hari, jumlah yang keluar mengundi hanya lapan peratus sahaja. Ini termasuk pemilihan atas talian (Online-Voting) di mana seramai 67,419 ahli parti itu telah mengundi melalui aplikasi ADIL sejak 18 Mei hingga semalam,” katanya.
Sumber berkata pemilihan di Selangor dan Perak juga akan menyaksikan pusingan terakhir bagi kempen Saifuddin Nasution Ismail dan Rafizi Ramli yang bersaing bagi merebut jawatan timbalan presiden PKR sebelum pemilihan berakhir esok.
Menurut satu lagi sumber, Saifuddin kini sedang mendahului di Selangor dengan menguasai sekurang-kurangnya 17 daripada 22 cabang.
Bagaimanapun dia tidak menolak kemungkinan Rafizi masih mampu memberi saingan kepada Saifuddin di negeri itu.
Sementara itu, katanya, Rafizi mampu membuat kejutan di Perak.
PKR Perak sebelum ini dipengerusikan oleh seteru politik Rafizi dalam PKR, Farhash Wafa Salvador Rizal Mubarak.
Menurut sumber berkenaan, daripada 24 cabang PKR di Perak, sembilan cabang dimenangi Rafizi tanpa bertanding dengan enam daripadanya memberikan sokongan terbuka kepada bekas naib presiden PKR itu.
“Dua cabang mengambil pendirian 50-50, manakala hanya satu calon ketua cabang yang menang tanpa bertanding di Perak menyatakan sokongan kepada Saifuddin.
“Selain itu, 24 calon yang bertanding bagi jawatan ketua cabang di 15 cabang berpihak kepada Rafizi, sementara tujuh calon jawatan ketua cabang sokong Saifuddin dan tiga lain mengambil pendirian terbuka atau 50-50,” katanya.
Selain Perak, Sarawak dan Sabah juga mengadakan pemilihan secara fizikal pada Ahad ini.
Keputusan bagi semua jawatan dijangka akan diumumkan oleh Jawatankuasa Pemilihan Pusat (JPP) dalam masa 24 jam selepas tamat pemilihan bagi semua jawatan dipertandingkan.
Sumber –
https://m.malaysiakini.com/news/621895

0

0

votes
Article Rating
Kongsikan artikel ini


PERATUS KELUAR MENGUNDI TERLALU RENDAH, MASIHKAH PKR ADA MASA DEPAN?

Dalam proses pemilihan pucuk pimpinan PKR yang sudah di penghujung sekarang, satu perkara yang ketara dan perlu diberi perhatian ialah berkenaan peratusan keluar mengundi yang terlalu rendah.
Secara purata dilaporkan peratusan keluar mengundi di kebanyakan cabang adalah sekitar lapan peratus dan ada pula di beberapa cabang yang hanya empat peratus saja yang keluar mengundi.
Hanya di Selangor ada peningkatan dalam peratusan yang keluar mengundi di mana terdapat cabang yang mencecah antara 20 hingga 25 peratus.
Setakat ini, masih ada lapan cabang belum selesai mengadakan pemilihan berikutan diarah mengadakannya semula atas pelbagai sebab teknikal.
Setelah lapan cabang itu selesai mengadakan pemilihan semula, barulah keputusan rasmi mengenai pemenang semua jawatan akan diumumkan oleh JPP atau Jawatankuasa Pemilihan Parti.
Kenapa peratusan keluar mengundi terlalu rendah?
Apakah ahli-ahli PKR yang mencecah lebih sejuta orang semuanya tidak teruja dalam proses pemilihan kali ini?
Kalau ahli-ahli PKR ternampak sudah tidak teruja dan malas keluar mengundi dalam pemilihan parti sendiri, apakah mereka turut lesu dan tidak mengundi juga dalam PRU15 akan datang nanti?
Jika begitu, bagaimana PKR dan PH mahu menang PRU15 nanti dan membolehkan Anwar Ibrahim jadi Perdana Menteri?
Di sebalik kembalinya semula Rafizi Ramli ke kancah politik sehingga menyebabkan riuh rendah di media sosial antara penyokong dan penentangnya, peratusan keluar mengundi yang rendah ini tentu saja menimbulkan banyak persoalan dan tanda tanya.
Apakah peratusan keluar mengundi yang rendah itu kerana ramai ahli-ahli PKR jadi bosan dengan pertelingkahan dalaman dan kecam-mengecam sesama sendiri yang ternampak begitu berlebih-lebihan?
Selepas keputusan nanti, sama ada Rafizi atau Saifuddin Nasution Ismail yang memenangi pertandingan, siapakah yang lebih mampu menarik perhatian dan membuatkan ahli-ahli PKR sendiri keluar mengundi dalam PRU15 kelak?
Kalau ahli PKR sendiri tidak berjaya ditarik untuk keluar mengundi, bagaimana pimpinan mahu meyakinkan rakyat untuk keluar mengundi dan menyokong mereka?
Apa pun persoalannya, yang nyata, cabaran bagi pimpinan baru, termasuk Anwar yang menang tanpa bertanding sebagai Presiden PKR, adalah sangat besar selepas pemilihan ini dan menuju PRU15 yang dijangka tidak berapa lama lagi.
Sesuatu harus dilakukan dengan pantas dan meyakinkan jika PKR masih ada impian untuk menjadi kerajaan dan menguasai Putrajaya.
Pimpinan baru nanti tidak boleh berlengah lagi dalam memulakan gerak kerja, sekaligus merawat segala luka dalam pemilihan yang telah berlalu.
Gagal menarik ahli-ahli PKR sendiri keluar mengundi dan tidak berjaya membuatkan mereka teruja untuk memenangi PRU15 bermakna tipislah juga peluang untuk melihat rakyat dan pengundi atas pagar mengundi PH.
Gagal semua itu, maka lupakanlah impian dan harapan untuk menerjah bintang dalam PRU15 akan datang.
Meskipun dijangka tiada parti yang mampu menang majoriti kerusi secara sendirian dalam PRU15 akan datang dan rundingan masih diperlukan untuk menubuhkan kerajaan, tetapi memenangi jumlah kerusi yang banyak dan munasabah adalah asas untuk memulakan apa jua perbincangan.
Dengan tiada kerusi munasabah mampu dimenangi, jangankan mahu menjadi kerajaan, untuk diajak berunding oleh pihak lain pun tentu saja tidak lagi dalam keutamaan.
– ShahbudinHusin 23/05/202/.

0

0

votes
Article Rating
Kongsikan artikel ini


ROSMAH HARUS SELALU ADA DI SISI NAJIB, BARULAH FITNAH DAN MAINAN PERSEPSI BOLEH DIELAKKAN

Malam semalam, setelah sekian lama, adalah julung kali Rosmah Mansor menampilkan dirinya secara terbuka dalam majlis awam bersama orangramai untuk mengiringi suaminya, Najib Razak.
Beliau membuat penampilan itu dalam majlis rumah terbuka sempena hari raya Aidilfitri anjuran UMNO Bahagian Gombak yang turut dihadiri Presiden UMNO, Ahmad Zahid Hamidi serta ramai pimpinan parti yang lain.
Sebelum ini, sebaik kekalahan BN pada 2018 lalu, Rosmah boleh dikata tidak lagi membuat kemunculan terbuka mengiringi suaminya di program-program bersama orangramai sebagaimana yang biasa dilakukannya ketika Najib masih memegang jawatan Perdana Menteri.
Lantaran itu, sejak tidak bergelar Perdana Menteri, Najib selalu dilihat muncul bersendirian, tidak kira dalam apa majlis atau program terbuka apa pun yang dihadirinya.
Sebaliknya, Rosmah hanya sesekali kelihatan ada bersama Najib dalam majlis rasmi seperti berbuka puasa dan jamuan hari raya di Istana Negara saja misalnya.
Tidak dapat dipastikan mengapa Rosmah tiba-tiba memilih untuk hadir bersama Najib pada majlis rumah terbuka UMNO Gombak malam semalam, tetapi rata-rata ahli UMNO dilihat gembira dengan kehadiran beliau itu.
Terutama di tengah-tengah penyebaran sekeping gambar Najib baru-baru ini yang belum disahkan kesahihannya yang menperlihatkan seolah-olah beliau mempunyai keluarga baru, kehadiran Rosmah pada malam semalam dengan sendirinya telah berjaya menutup cerita tersebut daripada terus dibualkan.
Apalagi Najib dan Rosmah kelihatan sangat mesra dan dilihat selalu tersenyum bersama, suatu keadaan yang memperlihatkan hubungan mereka masih utuh serta bahagia.
Cerita mengenai Najib kononnya sudah berkahwin lain sebenarnya sudah lama kedengaran dan menjadi percakapan ramai, terutama di kalangan kelompok UMNO.
Antara sebabnya, memang begitulah lumrah dalam masyarakat Melayu, adalah kerana Najib sering muncul sendirian dan tiada lagi kelihatan Rosmah mendampingi beliau di sisinya.
Jika sejak dulu Rosmah sentiasa ada bersama Najib, percayalah, tidak mungkin ada yang berani menyebar berita atau membawa mulut mengatakan bekas Perdana Menteri itu ada isteri yang lain selain daripadanya.
Harus difahami, Najib bukan saja mempunyai musuh politik di luar UMNO, tetapi juga di dalam UMNO dan sudah tentu popularitinya merupakan ancaman buat mereka.
Di dalam UMNO, kecuali Ismail Sabri Yaakob yang sudah duduk sebagai Perdana Menteri yang mungkin tidak merasa terancam dengan populariti Najib, yang lain-lain yang sedang mengidam kedudukan di puncak kuasa tentu saja gelisah dengan popularitinya itu serta kemungkinan beliau mampu muncul semula menggenggam kuasa.
Bermula sekarang dan masa-masa mendatang, di sebalik mungkin ada lagi cerita-cerita tidak enak lain disebarkan selepas ini, jalan terbaik jalah Rosmah harus sentiasa ada di sisi Najib.
Dengan beliau sentiasa ada bersama Najib, bukan saja fitnah dapat dikekang, malah mainan persepsi yang bertujuan mengganggu populariti Najib juga boleh dielakkan.
Sama juga macam kita lelaki biasa, kalau asyik jalan berseorangan saja ke mana-mana, biasanya akan muncullah juga macam-macam cerita.
Untuk itu, sesekali haruslah juga ditunjukkan keluarga dan wajah isteri secara terbuka.
Kepada Rosmah, untuk keselamatan dan kejayaan masa depan suaminya, jangan lagi dibiarkan Najib muncul secara terbuka seorang diri selepas ini.
Sentiasalah ada di sisi Najib ke mana saja dan di sepanjang masa.
– ShahbudinHusin 23/05/2022.
*** Terima kasih kepada Rafi Awg Kechik yang kacak, handsome dan lawa kerana sudi meminjamkan gambar-gambarnya untuk artikel ini.

0

0

votes
Article Rating
Kongsikan artikel ini